Kontuen gaineko akordio bat itxi dute Jaurlaritzak eta EH Bilduk | Politika | Berria\nPedro Azpiazu eta Maddalen Iriarte, azaroan, bi aldeen arteko lehen bileran. MARISOL RAMIREZ / FOKU Tamaina handiagoan ikusi\nLehen aldiz, Eusko Jaurlaritzak eta EH Bilduk akordio bat sinatu dute aurrekontuen inguruan, eta koalizioa abstenitu egingo da horiek onartzeko egingo den bozketan, abenduaren 23an. Bi aldeek jakinarazi dutenez, aurrekontuetan 253 milioi euroko balioa duten hainbat zuzenketa egingo dituzte. Era berean, Jaurlaritzak esan duenez, bere egin ditu koalizio subiranistak aurkeztutako sei neurri politikoetatik hiru.\nPedro Azpiazu Ekonomia eta Ogasun sailburuak eta Maddalen Iriarte EH Bilduko eledunak gidatutako lantaldeek azken asteotan eginiko lanaren emaitza da akordioa, eta, bi aldeek argitaratutako oharraren arabera, «herritarren benetako beharrei» erantzuteko balioko du. «Hainbat esparrutan akordio zabalak behar diren honetan, [bi aldeek] lan egin dute euskal gizartean eragin positiboa izango duen akordio bat lortzeko», gehitu du gobernuak: «Legebiltzarraren gehiengoa handitzeko balioko du». Izan ere, EAJk eta PSE-EEk osatutako gehiengoa dela medio, Jaurlaritzak bermatua zuen kontuen onarpena. EH Bilduren abstentzioarekin, ordea, 75 legebiltzarkideetatik gehienez hamahiruk egingo dute proiektuaren aurka.\nPSEko idazkari nagusi Eneko Anduezarentzat «albiste ona» da, agerian utzi duelako «akordio zabalak» posible direla zerbitzu publikoak, etxebizitza, enplegua eta ingurumenaren gisako gaietan. Kontrara, PPko Carlos Iturgaizen arabera, EAJ «bildutartu» izanaren beste adibide bat da: «Txarra da euskal herritarrentzat».\nNegoziazioen hasieratik egin bezala, bitan banatu dituzte gaiak: konpromiso politikoak, batetik, eta neurri ekonomikoak, bestetik. Neurri politikoei dagokienez, biek eginiko lehen bileran, sei proposamen aurkeztu zizkion EH Bilduk Jaurlaritzari, eta horietatik hiru onartu ditu gobernuak. Elkarrizketa sozialaren esparruan, hitzarmen kolektiboek gutxieneko soldatak ezartzea «defendatuko eta sustatuko» dute, Araba, Bizkai eta Gipuzkoako batez besteko errentan oinarrituta. Alokairuari dagokionez, berriz, behin Madrilen Etxebizitza legea onartuta, horien prezioak kontrolatzeko sistema propio bat sortuko dute, eta prezioak mantentzeko neurri fiskal posibleen azterketa bat egin. Gainera, Jaurlaritzak konpromisoa hartu du alor horretan har ditzakeen erabakiak EH Bilduri jakinarazteko, martxan jarri aurretik.\nHirugarren akordio politikoak izango du eragina 2022ko aurrekontuetan ere. Bi aldeek publiko egin dutenez, I+G+B Ikerketa, Garapena eta Berrikuntzara bideratutako inbertsioari beste 77 milioi euro gehituko dizkio Jaurlaritzak. Hala, datorren urtean %10 haziko da funtsa, aurten alor horretan eginiko inbertsioarekin alderatuz gero. Hurrengo bi urteetan, berriz, funtsa %12 handitzeko konpromisoa hartu dute; Jaurlaritzak, bere proiektuan, urtero %6 hazteko asmoa adierazi zuen. Biek jakinarazi dutenez, barne produktu gordinaren %3ra iristea da helburua, «saiakera bidez hurrengo legegintzaldia amaitu baino lehen».\nEnergia eredu berrirantz\nAurrekontuetan eragingo duten akordioen artean daude energia alorrera bideratutako kontu sailak ere: denera, 120 milioi euroko zuzenketak. Batetik, urtea amaitu aurretik tokiko erakundeentzako Jasangarritasun Energetikoaren Funtsa aktibatzeko konpromisoa hartu dute. Funtsak 90 milioi euroko aurrekontua izango du, eta haiei beste hamar milioi gehituko dizkiete deialdi berriei aurre egiteko. Bestetik, aurrekontu proiektuan ezarritakoa baino hogei milioi euro gehiago izango ditu efizientzia, autokontsumoa eta komunitate energetikoak diruz laguntzeko kontu sailak.\nOsasun arloan, berriz, 30 milioi euro gehiago bideratuko dira Lehen Mailako Arreta Estrategia bultzatzeko, «aurrez aurreko kontsultak bermatzeko behar diren antolamendu aldaketak eginez». Gainerakoak gizarte politikak sustatzeko neurriak dira. Hala nola lau milioi euroko zuzenketa bat etxebizitzetako energia gastuetan laguntzeko, eta bi milioi euroko beste bat, batez ere, gazteen emantzipaziora bideratzeko. Era berean, hogei milioi euro gehiago erabiliko dituzte gizarte inklusioa bultzatzeko —hamar 2022an eta hamar 2023an—.\nAkordioan adostutako konpromisoen jarraipena egiteko batzorde bat eratzeko asmoa ere adierazi dute: «Abian jartzeko prozesuaren jarraipena egiteko, betetze maila ebaluatzeko eta dagokion komunikazio kudeaketa egiteko». Azaldu dutenez, hura alde bakoitzeko hiru kidek osatuko dute, eta lau hilabetean behin bilduko da.


Tresanearen historia - Apartamentos Tresanea apartamentuak\nHistoria eta tradizioa erosotasunik handienarekin\nTresanea sortu zenetik, gure bezeroei arreta eta tratu pertsonalizatua ematea izan da gure lehentasuna.\nAparteko edertasunez eta lasaitasunez inguraturik, zure oroitzapenik atseginenen parte izango diren esperientziak eta sentsazioak eskaintzen dizkizugu.\nHerriari buruzko informazio gehiagorako, ikus: www.ituren.eus\nEgongela orokorra, 80 m2-tik gorako azalera duena, tximinia ondoan ezarritako sofa eta besaulkietan atseden hartzeko pentsatua. Telebista, mahai-jokoak, liburuak, prentsa eta abar ere baditu. Aparteko eremu bat ere badu, bezeroei gosariak zerbitzatzeko aproposa.\nTaberna ere beheko solairuan kokatu da, lasai egoteko eta senitarteko edo lagunekin patxadaz hitz egiteko prestatua.\nTerraza, etxearen albo batean dago kokatua eta lorategian zuzenean sartzeko aukera ematen du. Bista ezin hobeak handik ikusten direnak.\nLorategiz hornitutako jolasgunea ere badu eta garai bateko putzua eta ikuztegia zaharberrituta daude bezeroen eskura.\nBizikletak, motoak, zaldiak eta abar gordetzeko etxola.\nWi-fia doan eremu komunetan\nErreserbak inguruko jatetxeetan\nKonpainiako animaliak onartzen dira\nBizikletak alokatzeko zerbitzua (kilometro gutxira, “Bide berdea” dago).\nBizikletak gordetzeko lekua\nBizikletak edo motorrak gordetzeko etxola.\nDeskontuak inguruko jardueretan: kultura-bisitaldiak, bainuetxea, bizikletak eta abar.\nMahaiak eta bista ederran dituen jardin bat gure bezeroentzat.\nZure arroparako behar duzun guztia: garbigailua, lehorgailua, plantxa, esekitokiak.


Pablo Berger salbu, euskal zinemagintzak presentzia urria izango du Goya sarietan - GARA\nPablo Berger salbu, euskal zinemagintzak presentzia urria izango du Goya sarietan\nPablo Berger zinemagile bilbotarraren «Blancanieves» filma aurtengo Goya sarietarako hautagaitza gehien lortu duen filma izan arren -18 izendapen eskuratu ditu, horien artean garrantzitsuenak-, euskal zinemagintzak ez du ia presentziarik izango Estatuko zinemaren sarien banaketan. Donostiako Zinemaldiak, ordea, bete-betean asmatu zuela dirudi, Sail Ofizialean aurkeztutako hiru film bihurtu baitira Goyen protagonista. Sariok otsailaren 17an banatuko dira.\nJoan den urtearen bukaeran, Goya sarien hautagaien izenak jakitera eman zituztenean, euskal zinemagintzak 2012. urtean emandako ia «uzta» osoa agertzen zen: «Baztan», «Bypass», «Pura vida» edo «Gazta zati bat» filmek, batzuen harridurarako, lehen zerrenda luze hartan agertzen ziren hainbat izendapen jaso zituzten. Atzo goizean, ordea, finalisten izenak iragarri zituztenean egoera erabat aldatu zen, gurean ekoitzitako filmetatik bakarra sartu baita otsailaren 17an Madrilen banatuko diren sarien sailetarako hautagaien artean: Ivan Oneka eta Gorka Vazquezen «The Wish Fish», alegia, Baleukoko ekoizpena, animaziozko film onenaren sarirako hautagaia da.\nEstatu espainoleko zinemagintzako sari nagusietan, dena den, industrian lanean ari diren zenbait euskaldun hautagaien artean agertzen dira. Horien artean Koldo Zuazua ekoizle donostiarra dugu; berak ekoitzitako «Voice Over» laburra -Martin Rosete eta Luiso Berdejo beteranoek idaztearen inguruko hausnarketa egin dute- fikziozko film labur onenaren Goya sarirako hautagaien artean dago.\nBaina aipagarriena, zalantzarik gabe, Pablo Berger zinemagile bilbotarra dugu. Zuri-beltzean filmatutako «Blancanieves» lan ederrak iazko Zinemaldian Epaimahaiaren Sari Berezia eta emakumezko aktore onenaren Zilarrezko Maskorra irabazi zituen. Goya sarietan izendapen gehien jaso dituen filma izan da flamenko eta zezenen mundura moldatutako Edurnezuriren bertsio hau: 18 izendapen eskuratu ditu, horien artean film onena, zuzendari onena (Pablo Berger), emakumezko aktore onena (Maribel Verdu), gizonezko aktore onena (Daniel Gimenez Cacho), taldeko emakumezko aktore onena (Angela Molina), taldeko gizonezko aktore onena (Josep Maria Pou), emakumezko aktore berri onena (Macarena Garcia), gizonezko aktore berri onena (Emilio Gavira), jatorrizko gidoi onena, musika onena, jatorrizko abesti onena, ekoizpen zuzendaritza onena, argazki onena, muntaketa onena, arte zuzendaritza onena, jantzi diseinu onena, makillaje eta ile-apainketa onena eta efektu berezi onenak.\nEgia esan, Zinemaldiko hautaketa batzordeak bete-betean asmatu zuen, Sail Ofizialean lehiaketatik kanpo aurkeztu zen «Lo imposible» ikusgarria -eta zinema aretoetan errekorrak hausten ari den filma- Goyen faboritoetakoa baita. Lortutako 14 izendapenen artean, film onena, zuzendari onena (Juan Antonio Bayona), emakumezko aktore onena (Naomi Watts), taldeko aktore onena (Ewan McGregor) eta gizonezko aktore berri onena (Tom Holland).\nFernando Truebaren «El artista y la modelo» filmak zuzendari onenaren Zilarrezko Maskorra irabazi zuen Donostian -ez zen, halere, kritikarien lanik gustukoena izan-, eta Goyetan 13 izendapen lortu ditu. Jose Sacristan aktore onenaren sariko hautagaia da «El muerto y ser feliz» filmagatik -Zilarrezko Maskorra lortu zuen hemen- eta Penelope Cruzek, berriz, emakumezko aktore onenaren saria eskuratzeko aukera du «Venuto al mundo» filmean eginiko lanagatik -Sail Ofizialean ikusi ahal izan zen-.\nIberoamerikako film onenaren saria eskuratzeko hautagai diren lau filmetatik hiru hemen ikusi ahal izan genituen -«7 cajas», «Infancia clandestina» eta «Después de Lucía»- eta Europako film onenaren sailean Urrezko Maskorra irabazi zuen François Ozon zuzendariaren «Dans la maison» saria irabazteko lehiatuko da 2011n Zinemaldian aurkeztutako honako bi filmen aurka: «Intouchables» eta «Shame».


Osteguna, 2021(e)ko martxoa(r)en 18-(e)an 20:25etan\tBerriak\nPoetika. Poesia irakurraldiak. Koldo Mitxelena kulturunearen gonbidapena, Jon Obeso eta Jose Luis Padronen koordinazio-lanarekin, eta Musikeneren lankidetzarekin.\nMartxoak 29, astelehena, 19:30 (euskaraz)\nEuskal idazlen artean ahots propioa garatzen ari den poeta da. 2006an atera zen lehen aldiz literaturaren plazara, Ezkatak (Susa) poesia lanarekin. Scanner (Susa, 2011) du izenburua haren bigarren poema liburuak. Bere genero naturala poesia bada ere, azken urteetan, haur eta gazte literaturaren eremuan jarraitu du obra osatzen. Horrela, Xomorropoemak eta beste piztia batzuk lanarekin Haur eta Gazte Literaturaren Euskadi saria irabazi zuen 2017an. Nijole Miliauskaite poeta lituaniarraren olerki adierazgarrienak euskaratu ditu Munduko Poesia Kaierak bildumarako. Antologia ugaritan parte hartu izan du, eta bere poemak gutxienez hamar hizkuntzera itzuli dira. Helduentzako argitaratu du bere hirugarren poema liburua, Etxeko urak (Susa, 2020).\nAurkezlea: Yolanda Arrieta. Irakasletza, Antzerkia, eta Kultura eta Gizarte Antropologia ikasi ditu. Idazlea, ipuin kontalaria eta literatur dinamizatzailea da. Bakarkako lana sormen tailerrekin uztartzen du. 1997an Irun Saria jaso zuen Jostorratza eta haria lanarekin. Arrietak, Argiaran alaba (Denonartean) liburuari esker, 2015eko Haur eta Gazte Literaturako Euskadi saria jaso zuen. Omenaldia egin zioten 2019an Zarautzen, Literaturia Jaialdian. 2020anTxokolategia izeneko eleberria argitaratu du, Denonartean etxearen eskutik.\nMusikaria: Claudia Alduncin (klarinetista).\nApirilak 15, osteguna, 19:30 (euskaraz)\nIrakasle lanetan eta editore jardundakoa, gaur egun idazletzari emana bizi da. Sari ugari irabazi ditu, bai helduentzat bai haurrentzat idatzitako lanekin, Iraila (Sustraia, 1984) poesia bilduma —lehen liburua— argitaratu zuenetik. 2000n eman zuen Azalaren kodea (Susa) poema liburua, eta Bitsa eskuetan (Susa) bigarren poema liburua 2010ean. 2020ko abenduan aurkeztu zuen poema sorta berria, Nola gorde errautsa kolkoan, Susarekin. Azken lan horrek triptiko bat osatzen du, idazlearen hitzetan, Kristalezko begi bat (Susa, 2013) nobelarekin eta Hezurren erretura (Susa, 2019) narrazio sortarekin batera. Euskadi saria, Espainiako kritika saria, Rosalia de Castro saria eta 111 Akademiaren saria irabazitakoa da Meabe.\nAurkezlea: Igor Estankona.Poesia landu du nagusiki gaur arte. Zuzenbidea ikasi zuen Deustuko Unibertsitatean. Oso gazte hasi zen idazten, eta Arratiako Zantzoa literatura fanzinearen sorreran parte hartu zuen. Hainbat komunikabidetan kolaboratu du –"Euskaldunon Egunkaria", "Euskadi Irratia", “Gara”, "Deia", Argia"– euskal literatur kritika eginez eta kulturaren arloko artikuluak argitaratuz. 1998an Anemometroa (Susa) bere lehen poema liburua argitaratu zuen. Lau urte geroago, 2002an, bigarren poema liburua duena, Tundra (Susa). 2004ko Irun Hiria Poesia saria Igor Estankonak irabazi zuen, Ehiza eta nekea liburuagatik.2009an bere laugarren olerki bilduma kaleratu zuen, Iratzeen esporak (Susa). Eta Moskito (Susa, 2020) da argitaratu duen azken poema liburua, bosgarrena.\nMaiatzak 12, asteazkena, 19:30 (gaztelaniaz)\nPoeta, narratzailea, zuzenbidean lizentziatua eta telebistako gidoilaria. Olerki liburu hauek argitaratu ditu: La Vida me Persigue, Luz en Ruinas, Cara o Cruz, Pura Coincidencia, Wikipoemia, Cambio de Rasante, Que viene el lobo, QWERTY, Idea intuitiva de un cuerpo geométricoeta La vuelta al mundo en 80 jaikus (y una nana para despertar). Lo que pudo haber sido. Nubes y claros (Cuadernos del Vigía) bere lehen aforismo liburua da. Euskadi Literatura Sarietako finalista izan zen 2010ean. Horretaz gain, sari ugari jaso ditu, hala nola, Jaime Gil de Biedma Nazioarteko XVII. Poesia saria; Moron Hiria Nazioarteko VII. Poesia saria eta Nicanor Parra I. Poesia saria. Antologia ugarietan topatuko ditugu haren olerki solteak. Hainbat jaialdi eta poesia topaketetan parte hartu du. Literatura eta telebistako gidoilari lanak uztartzen ditu, hogei urte baino gehiago baitaramatza fikziozko hainbat ekoizpenetan.\nAurkezlea: Amalia Iglesias Serna. Filologoa, saiakeragilea eta kultura-kazetaria. Hamar urtez, Diario 16 egunkariko Culturas gehigarriaren koordinatzailea izan zen. Orobat koordinatu zuen Revista de Libros, Caja Madrid Fundazioarena, baita ere La alegría de los naufragios poesia-aldizkaria eta Contemporáneos poesia-orrialdea, ABC egunkariko kultura-gehigarrikoa. Kogidoilaria izan zen, Julia Pierarekin batera, Antonio Gamoneda: Escritura y alquimia (2009) dokumentalean. Hogeita hamar urtean baino gehiagoan, literatura-kritikari modura kolaboratu du askotariko komunikabideetan. Gainera, María Zambranoren obraren eta bizitzaren ezagutzaile handia da. Bere lehen liburuarekin –Un lugar para el fuego–, Adonáis saria irabazi zuen, 1984an. Memorial de Amauta (Alonso de Ercilla saria, Eusko Jaurlaritzarena, 1987), Dados y dudas (Jaime Gil de Biedma sariaren accesita, 1995), Lázaro se sacude las ortigas (Francisco de Quevedo saria, Abada, 2005), eta Antes de nada, después de todo (2003). Haren azken liburuak: La sed del río eta Tótem espantapájaros, biak 2016an argitaratuak.\nMusika: Manuel Fernández (gitarra).\nEkainak 23, asteazkena, 19:30 (gaztelaniaz)\nPoeta, aforismo egilea eta artista plastikoa. Honako olerki liburu hauen egilea da: Puerta de coral, ¿Quién es Werther?, Transformaciones, Manzana de vaho, Las huellas del límite,Hablar porque la muerte, Lilith, Harria, K"amékuarhu haiku liburua, eta Dos por la mañana eta Dos por la tarde aforismo liburuak. 2019an Harria izeneko liburua eta erakusketa aurkeztu zituzten Juan Antonio Palacios argazkilariaren irudiekin eta Juan Manuel Uria idazlearen olerkiekin osatuta. Bere lanik berriena da La ciencia de lo inútil, ‘Poética’ trilogiaren lehen zatia izango dena alegia, bertan poesia zer den ikertzen du, eta, batetik, La belleza fragmentada liburuarekin osatuko du, eta bestetik, piktorikoa izango den hirugarren zati batekin, oraindik izenbururik ez duena. 2017an “Noski!” liburu-denda zabaldu zuen Errenteria/Oreretan, Shiara Nuñorekin batera.\nAurkezlea: Pello Otxoteko. Biologiako irakaslea da, poeta, itzultzailea eta editorea. Literatur kritika jorratzen du ere. Balea Zuria argitaletxeko arduradunetako bat da. Itsas Bizimina (Balea Zuria) da bere azken poema liburua, 2019an kaleratuta, eta Espainiako Literatura Kritikarien Elkarteak saritua. Haraindiko begiradaren bila (Bermingham, 1999), Itzalaren ñabarduretan (Hiria, 2001) eta Arnasa galduaren ondarea (Denonartean, 2003) argitaratu zituen aurrena, Goizalbaren argitan (Erein, 2007) etorri zen ondoren, eta Anphora baita (Alberdania, 2010) izan zen seigarrena. Antolatzailea da 2008az geroztik Donostian egiten diren ‘Poesia eta Pentsamendua’ jardunaldietan. Poesia ikastaroak eta tailerrak ematen ditu Gipuzkoako Campusean (EHU/UPV).


Zabala, kezkati PSE eta EH Bilduk EAJrekin gobernatu nahi izateagatik\nPodemosen ekitaldia Irunen\nZabala, 'kezkati' PSEk eta EH Bilduk EAJrekin gobernatu nahi dutelako\nETAren aurka erabiltzen ari diren indar bera “Estatuaren izenean” aritu zirenen aurka ere erabiltzen dutela ikusi nahiko lukeela ere adierazi du.\nPili Zabala, Podemosek Irunen egin duen ekitaldian. Argazkia: EFE\nPili Zabala Eusko Legebiltzarreko Elkarrekin Podemos taldeko presidenteak kezkagarritzat jo du gaur PSE-EE eta EH Bildu elkarren artean lehian ibiltzea EAJrekin batera nork gobernatuko duen erabakitzeko.\nZabalak Irunen egin ditu adierazpen horiek, Podemoseko hainbat kide "Hacemos" ekimenari buruz hitz egiteko bildu ondoren. Ekimen horren bidez, herritarren proiektuak bultzatzen dituzte, kargudun publikoen soldataren parte batekin ordainduta, "ingurunea eraldatzeko eta kultura politikoa sustatzeko asmoz".\nZabalak esan duenez, ziur asko datorren astean ezagutuko da zein gobernu mota egongo den Euskadin, eta, horregatik, "ezkerreko indarren arteko itun bat" aldarrikatu du.\n"Eusko Legebiltzarrean ezkerreko indarren gehiengo progresista bat existitzen da, eta guztiok batera hobekuntza ugari lor genitzake gizarte politiketan, eta baita bakearekin, bizikidetzarekin, eskubide sozialen babesarekin eta beste hainbat konturekin zerikusia duten alderdietan ere", nabarmendu du.\nGobernu zentralari kritikak, beste "kaltegile" batzuen aurka ez aritzeagatik\nHalaber, ETAren aurka egindako azken atxiloketen aurrean, Pili Zabalak adierazi du gustatuko litzaiokeela Gobernu zentralak eta "batez ere" Barne Ministerioak "ahalegin bera egitea Estatuaren izenean aritu ziren beste kaltegile batzuk ere atxilotzeko".\nElkarrekin Podemoseko kideak nabarmendu duenez, "dagoeneko bost urte igaro dira ETAk su-etena adierazi zuenetik", eta "Euskal Herrian bakea eta bizikidetza benetan bideratuko duten urratsak ematea beharrezkoa da".\nHalaber, gogora ekarri du helegitea jarri diotela polizia-gehiegikerien biktimak erreparatzeko EAEko Legeari. Horrenbestez, honako hauxe gaineratu du: "Horrek guztiak gogoeta eginarazi behar digu, alderdi batzuetan zergatik jarduten den modu jakin batean eta beste batzuetan, aldiz, erabateko inpunitatea uzten den argitzeko".


Iruñeko Planetarioak Pertseidak ikusteko programazio berezia prestatu du - euskalerria.eus\nIruñeko Planetarioak Pertseidak ikusteko programazio berezia prestatu du\nEuskalerria Irratia 2017-08-08 16:12 Gizartea Iruñea\nLarunbatean saio bat eginen da planetarioan eta jarraian behaketa eginen da Arbaiungo Arroilan.\nArratsaldean Pertseiden zerua ezagutzeko parada izanen dugu planetarioko kupulan eginen den Planetec: Especial Perseidas 2017 izeneko saioan eta ilunabarrean, urtero bezala, Arbaiungo Arroileko miradorean behaketa eginen da.\nArratsaldean izar-iheskorren zaparrada ezagunenaren nondik norakoak ezagutuko dute parte hartzaileek Planetec: Especial Perseidas 2017 izeneko planetarioko aretoan. Helburua zerua ezagutu eta errepasatzean izanen da, iluntzean Red Astronavarra Sareako lagunekin eginen den behaketan oinarri batzuk izateko. Arratsaleko saioa 18:00etan hasiko da eta publiko guztiei zuzenduta dago (gaztelaniaz izanen da).\nAbuztuaren erdialdean nabarmentzen diren izar-iheskorrak Done Laurendiren malkoen gisan ezagutzen ditugu ere. Palnetarioko kideek azaltzen duten bezala “Funtsean ez dira ez inoren malko, ezta izarrak ere. Kometa batek utzitako arrasto txikiek osatzen dituzte, hauek gure atmosferaren talka kontra egin eta erretzen direnean.”\nArratsaldeko 20:00etan Iruñeko Planetariotik Arbaiungo Arroileko miradorerantz abiatuko dira. Han, Astronavarrako lagunak zain izanen dira teleskopioekin. “Izan ere, zeruko hainbat astro behatzea espero dugu izar-iheskorrak zenbatu bitartean. Istorio mitologikoak kontatuko ditugu, bitxikeriak... gau izarratuaz gozatzen dugun bitartean, eta eginkizun horretan eguraldia lagun izatea espero dugu.”\nHara joateko autobusak antolatu dituzte Planetariotik: “Behaketa publikoa eta doakoa izanen da, bakoitza nahieran hurbildu daiteke. Hala ere, kontutan hartuta Arbaiungo Arroila denon artean zaindu beharreko paraje naturala dela, planetariotik zenbait autobus antolatu ditugu. Horietan plaza erreserbatu ahal izateko eman izena lotura honetan.”\nPlanetec: Especial Perseidas 2017 saioaren sarrerak eta behaketara joateko autobusaren tiketak modu bereiztuan eskuratu beharko dira bi ekitaldi desberdin direlako.


23. Nekazal Azokak girotuko du Mendata, domekan - Busturialdeko Hitza : Busturialdeko Hitza\n23. Nekazal Azokak girotuko du Mendata, domekan\nEuskal oiloen zein makineria eta abel erakusketak ere jarriko dituzte Eleizalde auzoan. Bestalde, Paresiko Iturbe Anaiak eta Muruetako Kamiñoko Erretegiaren ordezkariek idi proba dema lehiatuko dute.\nHerritarrak iazko Nekazal Azokaren oilo erakusketan. Argazkia: Mendatako Udala.\n23. Nezakal Azoka egingo dute Mendatan, etzi (irailak 8). Azoka gunean, gainera, euskal oiloen erakusketa egingo dute.\nOrtuariak, gazta, txakolina, euskal pastela, eztia, ogia, kontserbak, landareak… dastatzeko edota erosteko aukera egongo da. Hain zuzen, 21 ekoizle eta hamabost artisau (eskulanak, bitxigintza, larrugintza, euskal jantziak, egur lanketa, euskal panpinak, euskal pilotak, osagarriak, zeramika) bertaratuko dira Mendatara.\nMakinaria erakusketa eta abel erakusketa (zaldiak, behorrak, poniak, astoak, ardiak, ahuntzak…) ere egingo dituztela jakitera eman dute udal ordezkariek. Gainera, Gorriti eta bere animaliak ere egongo dira ikuskizuna emateko prest.\nBestalde, 12:30etik aurrera “norgehiagoka ikusgarria” eskainiko dutela iragarri dute. Paresiko Iturbe Anaiak eta Muruetako Kamiñoko Erretegiaren ordezkariak idi proban arituko dira frontoiko probalekuan.\nJan-edanik ez da faltako. Talo eta txorizo dastatzeko aukera eskaintzeaz gain, txerria burdintzian egindako pintxoak jan ahalko dira, 12:30etatik aurrera.


Gela Pedagogikoaren txirrindulariak garaipena lortzeko lehiatu zen – Gela Pedagogikoa\nBerriro ere, Gela Pedagogikoaren txirrindulariak protagonistak izan ziren asteburuan. Txorierriko Nesken Taldea Abadiñon nabarmendu zen; Xabier Murias, berriz, Pontevedran.\nTxorierriko Nesken Taldea podiumak zapaltzeko lehiatu zen Abadiñoko Udal Sarian larunbatean. Kadete mailan, Naia Arregik beste podium bati heldu zion eta Hodei Allende laugarren sailkatu zen. Juniorretan, Maria Arbeloa eta Nerea Isusi laugarrena eta bosgarrena helmugaratu ziren, hurrenez hurren.\nPistan, Ane Mazonek lidergoari eutsi zion Bioracer-Oiartzun Bike Sarian hirugarren ospatuta larunbatean Anoetan. Txorierriko Nesken Taldearen neskak ezin hobeto aritu ziren. Mazon bigarren sailkatu zen scratch eta puntuaketa probetan kadeteen mailan; Jimena de Roak, berriz, proba horiek irabazi zituen junior mailan.\nBestetik, Xabier Muriasek laugarren postua erdietsi zuen Abadiñon eta Pontevedran. Etxean, oso gertu izan zuen podiuma larunbatean; edonola ere, nagusitu zuen 23 urteko azpikoen artean. Pontevedran, ordea, oso gertu izan zuen podiuma ere Espainiako Kopan. Horri esker, lidergoari eutsi zion.


Irun Atzo Irun Gaur – Irunero\n1922ko maiatzaren 7an argitaratutako “El Bidasoa” aldizkariak orain dela 100 urte Irunen albiste izan ziren gertaerak islatzen ditu. Aldizkariaren 349. zenbakiko lehen artikuluan Donostiako Ateneoan Itun Ekonomikoa eztabaidatzeko antolatutako hitzaldien os...\n1921eko abuztuaren 21ean argitaratutako “El Bidasoa” aldizkariak orain dela mende bat Irunen albiste izan ziren gertaerak biltzen ditu. Aldizkariko lehen artikuluak, ipuin baten bidez, bi lagunen adiskidetasunaren narriadura kontatzen du, bata bestearen ah...\n1921eko uztailaren 24an argitaratutako “El Bidasoa” aldizkariak momentu hartan Irungo hiriak bizi zuen errealitatea uzten du agerian. Aldizkariko lehen artikuluan Irun eta Hondarribia lotzen dituen tranbian jendea edonola igotzen dela salatzen du E.R. kola...\n1921eko uztailaren 10ean argitaratutako “El Bidasoa” aldizkariak duela 100 urte Irunen albiste ziren gertaerak errepasatzen ditu. “Ecos de las pasadas fiestas” artikuluan hirian amaitu berri diren jaien laburpena irakur daiteke. Yole olerkariak idatzit...\n1921eko ekainaren 5ean argitaratutako “El Bidasoa” aldizkariak orain dela 100 urte Irunen albiste ziren gertaerak biltzen ditu. Aldizkariaren 301. zenbakiko lehen idatzian “El Bidasoa” aldizkaria ideologia politiko desberdinen aurrean inpartziala eta i...\n2021(e)ko apirilak 19 No Responses\n1921eko apirilaren 17an argitaratutako “El Bidasoa” aldizkaria orain dela mende bat Irunen albiste ziren gertaeren erakusle garbia da. Aldizkariaren hasieran eskela batek Don Román Arrizabalaga Olideren heriotzaren berri ematen du. Jarraian, P. Sarasqueta...\n2021(e)ko martxoak 17 No Responses\n1921. urtean argitaratutako aldizkariek orain dela 100 urte hiriak bizi zuen errealitatea irudikatzen dute, albiste, kronika edo hiritarrek idatzitako gutunen bitartez. Zehazki, 1921eko martxoaren 20an argitaratutako “El Bidasoa” aldizkarian “En bien de ...\nOrain dela 100 urte “El Bidasoa” aldizkarian publikatutako artikuluek garai hartan albiste ziren gertaerak irudikatzen dituzte. 1921eko martxoaren 6an argitaratutako aldizkariaren lehen idatzian aspaldi Colón pasealekuko trenbide zubia argiztatzeko kale-a...


| Mancomunidad de la Comarca de Pamplona\nEskualdeko Hiri Garraioak kontingentzia-neurriak hartu ditu Covid-19 birusa kutsatzea prebenitzeko\nDesinfekzio-maila handiagoa duten produktuekin egiten da orain autobus-flotaren eguneroko ohiko garbiketa\nTCC Iruñeak, Iruñerriko Mankomunitatearekin koordinatuta, hainbat neurri hartu ditu EHGko erabiltzaileek Covid-19 birusa elkarri kutsatzea prebenitzeko. Beste erkidego batzuek (Madril eta Euskadi kasu) hartutakoen antzekoak dira neurriak.\nIldo horretatik, TCC Iruñeak eguneroko ohiko garbiketa-neurriak egiten jarraitzen du, ohiko maiztasunarekin beti ere. Hori bai, desinfekzio-maila handiagoa duten garbiketa-produktuak erabiltzen ari da orain, arreta berezia jarriz erabiltzaileek zein langileek uki ditzaketen azalera guztietan, osasun-agintarien gomendioekin bat. Enpresak nabarmendu nahi du flotaren % 70k bakterio-kontrako eserlekuak dituela, birusen biziraupena areago mugatzen dutenak.\nOsasun Ministerioak proposatutako higiene-neurriak hartzea gomendatu diegu langileei, eta gel hidroalkoholikoaren banaketa koordinatzen ari gara.\nBeste alde batetik, erabiltzaileei garraio-txartelak erabiltzea gomendatzen zaie lehentasunezko ordainbide gisa, txanpon eta billeteak manipulatu behar ez izateko.\nGarraio-zerbitzuan izan litezkeen afekzioei dagokienez, bestetik, TCC Iruña Nafarroako Gobernuak zein Iruñerriko Mankomunitateak har litzaketen neurrien zain gaude. Edonola ere, TCC Iruñeak azpimarratu nahi du hiri-garraioaren erabilpen-maila ohiko balioei eusten ari zaiela martxoan zehar eta ez dela jokabide-aldaketarik susmatu erabiltzaileen artean.


Lanbidea: Polizia Nazionaleko tenientea\nAtentatuaren data: 19/04/1983\nAtentatuaren lekua: Valencia\nErrudunak: Josefina García Aramburu, Anastasio Gonzalo Cardiel, Mercedes Padrós Corominas y María del Carmen Muñoz Martínez, condenados por la AN en 1985 a penas de 29 años de prisión cada uno de ellos por un delito de atentado con muerte en concurrencia con otro de estragos, y a pagar una indemnización de diez millones de pesetas.\nBederatzi egun lehenago, Emilio García Martínezek, Polizia Nazionaleko tenienteak, aparkaleku berria aurkitu zuen Valentzian, Eduardo Soler y Pérez kalean. Ordutik, agentea goizero joaten zen hara eta autoa hartzen zuen Paternara joateko. 1981tik udalerri horretan lan egiten zuen Valentzian, Madrilen eta Gasteizen egon eta gero.\n1983ko apirilaren 19ko 8.35ak aldera, tenientea autora igo zen eta motorra piztu zuenean kilo bat kloratita zuen bonba batek eztanda egin zuen. Lehergailua GRAPO erakundeko kideek (Grupos Revolucionarios Antifascistas Primero de Octubre) ipini zuten ibilgailuaren atzeko eserlekuaren azpian. Poliziaren semeak eztanda entzun, aparkalekura korrika hurbildu eta aita larriki zaurituta aurkitu zuen. Emilio García La Fe ospitalera eraman zuten. ‘El País’ egunkariaren arabera, gerri inguruan zauri larriak zituen, baita hirugarren mailako erredurak bizkarrean eta buruan. Hanka apurtuta zeukan, era berean. Goizeko hamarrak aldera hil zen.


Kategoria gurasoa: Sopela\tKategoria: Euskara\tNoiz sortua: Astelehena, 25 Azaroa 2013\tArgitaratua: Astelehena, 25 Azaroa 2013\nDatorren abenduaren 3an euskararen eguna ospatzen da mundu osoan eta Sopelako Udalak egitarau oparoa prestatu du gure herria euskalduntzeko abian dagoen prozesua indartzeko asmoarekin.\nEuskal musika, bertsolaritza eta antzerkia, solasaldi literarioa,... hamaika jarduera Sopelan euskarak merezi duen tokia guztion laguntzarekin behingoz har dezan. Informazio gehiago udal agerkari digitalean eskuratu ahal duzue.\nKategoria gurasoa: Sopela\tKategoria: Euskara\tNoiz sortua: Asteartea, 05 Azaroa 2013\tArgitaratua: Asteartea, 05 Azaroa 2013\nAITXU! euskara taldekoek, bere blogean iragarri dutenez, datorren azaroaren 10ean, igandea, beste Berbatxango bat antolatu dute gure inguruko kondaira, txokoak eta bestelakoak euskaraz ezagutzeko.\nAzken edizioetan bezala, irteera kultural hau ere, Erandioko Berbots eta Getxoko Egizu euskara taldeekin batera antolatu dute.\nEdizio honen gaia Plentziako hiribilduaren historia da. Horretarako David Krestelo Plentziarraren laguntza izango dute. Plentziara heltzeko metroa erabiliko dute eta Plentzian 10:00etan elkartuko dira.\nEkimen honetan parte hartzeko herri bakoitzeko euskara taldearekin harremanetan jarri behar da. Horretarako AITXU! taldearen blogean informazio guztia duzue.\nGoza ezazue gure inguruko altxorretaz euskaraz!


INDEUS, industrian euskara bultzatzeko plataformak, 2020rako helburuak aztertu ditu - EVE\nInicio - Jardunaldiak eta albisteak - Albisteak - INDEUS, industrian euskara bultzatzeko plataformak, 2020rako helburuak aztertu ditu\n· Euskararen kudeaketa aurreratuko enpresek dituzten beharrak eta zailtasunak identifikatzea.\n· Enpresen beharrei eta zailtasunei erantzuna emateko bideak aztertzea.\n· Euskarak presentziarik ez duen enpresa industrial handiak ekimenera erakartzea.\n· Euskara txertatuta duten enpresak gainontzekoentzat eredu izatea.\n· Ekimenean parte hartzen duten enpresen arteko komunikazioa eta elkarlana sustatzea.


Gipuzkoak nazioarteko aditu eta sareekin konpartituko du Gobernu Irekiaren eta Garapen Jasangarriaren alde egin duen apustua - Artikulua - Gipuzkoa ETORKIZUNA ORAIN\nKongresua otsailaren 18an eta 19an izango da, eta izena emateko epea irekita dago jada.\nDatorren otsailaren 18an eta 19an, Etorkizuna Eraikizen barruan, Open minded governance for your future kongresua egingo da Donostian, Garapen Jasangarriko Helburuak xede dituen gobernantza kolaboratiboari buruz. Foru Aldundiak antolatu du, Open Government Partnership nazioarteko sarearekin lankidetzan. Izan ere, foru erakundea sare horretako kide da, gobernu irekiaren alde lan egiten duten 75 herrialdetako gobernu eta elkarteekin batera. Mundu osoko tokiko gobernuak ordezkatzen dituen CGLU sareak ere parte hartu du antolaketan. Kongresuan gobernu onaren esparru desberdinetan jarduten diren lehen mailako aditu internazionalek parte hartuko dute, eta EAEko nahiz nazioarteko administrazio publikoetatik sustatzen ari diren gobernantza eredu berrien inguruan jardungo dira. Horrela, gure lurraldean egon diren esperientzien berri emango da, eta, aldi berean, nazioarteko jardunbide onenak ezagutuko dira.\nHitzorduaren ardatzetako bat izango da gobernu irekia eta NBEk 2030erako ezarri dituen garapen jasangarriko helburuak (GJH). «Binomio horretan bilduta daude administrazioen eta gizartearen etorkizuneko erronkak, Gipuzkoako Foru Aldundiak orainera ekarri nahi dituenak, gaurtik bertatik lantzen hasteko, eta Gipuzkoarentzako etorkizun hobea eraikitzen jarraitzeko», azaldu du Imanol Lasak, Gobernantzako eta Gizartearekiko Komunikaziko foru diputatua. «Agenda politiko berri baten aurrean gaude mundu mailan, eta agenda berri horretan funtsezkoak dira desberdintasunak murriztea, kalitatezko enplegua sortzea, jasangarritasuna eta gobernatzeko moduak eraldatzea. Gure lurraldeak bere egin ditu helburu horiek, eta bide onetik doa», adierazi du.\nKongresuan zazpi lan mahai egongo dira: gobernantza kolaboratiboa, etika instituzionala, plangintza, ebaluazioa eta kontu ematea, gardentasuna, partaidetza, eta GJHen artikulazioa gobernu ekintzan. Daniel Innerarity, Manuel Villoria, Cristina Monge, Juana López edo Arantxa Mendiharat bezalako adituek gidatuko dituzte mahaiak, eta bertan nazioarteko esperientzia aurreratuak ezagutuko ditugu, hala nola Eskozia, Suitza edo Argentinakoak, nahiz Gipuzkoako hainbat udalek garatutakoak -Errenteria, Eibar edo Arrasate, esate baterako-. Kongresuari hasiera emango diote Markel Olano diputatu nagusiak eta Carlos Martinez CGLUko presidenteordeak.\n«Helburua da ezagutza partekatua sortzea, herritarrekiko harremanetarako eta kudeaketarako eredu berri bat ezartzen jarraitzen lagunduko diguna, elkarlanean oinarrituta, gizarte gipuzkoarrarentzat positiboak izango diren aldaketa sozialak eta politikoak ekarriko dituzten proiektu eraldatzaileak abian jarri ahal izateko. Elkarrekin heldu behar diogu gure gizarteen ziurgabetasunari, horrela guztiontzako etorkizun hobea eta jasangarriagoa eraiki ahal izateko», azaldu du Lasak. Horregatik, parte hartzeko deia egin die ehun sozial eta ekonomikoko ordezkariei, eta herritarrei oro har.\nIzena emateko epea irekita dago, https://www.gipuzkoa.eus/es/web/open-minded-governance web orrian, 943 113960 telefonoan edo aelezgaray@gipuzkoa.eus helbidera idatzita. Kongresuaren programa eta ordutegiak web orri horretan bertan ikusi daitezke.


Baserriko onena saritu dute arantzan. Noticias de Navarra\nBaserriko onena saritu dute arantzan\nSerorenbordako gazta eta Simoneko aharia garaile\nBaserritarraren Egunaren 22. edizioan 27 salmenta postu jarri zituzten Arantzako frontoian\nAitor Arotzena - Viernes, 3 de Noviembre de 2017 - Actualizado a las 06:10h\nGazta lehiaketako saridunak, Ekaitza elkarteko ordezkariekin. (AITOR AROTZENA)\narantza- Ekaitza Elkarteak antolaturiko XXII. Baserritarren egunean jende aunitz ibili zen Santu Guztien Egunean. Eguraldi ederra lagun, harrera bikaina izan zuen, honez gero herrian errotua dagoen ekimenak. Urtero bezala, frontoian eta plazan, herritarren aziendak, eskulanak, tresneriaz, elikagaiak eta edariak ziren nagusi. Herritarren 27 salmenta eta erakusketa postu ikusi zitezkeen.\nBertako baratzetako barazkiez, eskulanez eta tresneriaz hornitutako erakusketa postuak frontoian kokatu ziren: Felix Apezetxea, Larrainekoborda, Margari eta Enkarna, Mentxu Peña, Pittikoborda, Olaberri eta Tuanekobordak parte hartu zuten. Frontoi sarreran berriz, hainbat herritarrek ekarritako aziendak zeuden: Goiko Egusuta, Larrainekoborda, Simonea, Irulegiko Fermin eta Seberiano Indakoetxearen aziendak.\nHerriko produktuak etxera eramateko intentzioarekin ere, bertako produktuen zale aunitz ere hurbildu zen.\nBarazkiak, zerrikiak, eskulanak, taloak, egutegiak, kamisetak... denetarik zegoen salmenta postu etan: Arantzako Eskola, Gazte Asanblada, Guraso Elkartea, Toki Ona institutua, Pabloenea, Pittikoborda, Senberro, Ilargi okindegia, Landondo, Maritxu Larretxea, Mikel Leiza, Ixabel Lukanbio, Maixe Oskoz eta Txanek paratutako postuak izan ziren. Bertzalde, urtero bezala, ostatuan edatekoak eta pintxoak eskaini ziren. Aurten eskola eta Pelle-Ttikiren alde izan zen, eskolako jarduerak eta haur txokoaren proiektua laguntzeko. Goiza girotzeko, herriko trikitilari eta panderojoleek ere, saio ederrak egin zituzten.\nGazta lehiaketan, 6 gazta aurkeztu ziren: Serorenbordako Margari Madariaga, lehenbiziko saria eskuratu zuen (60 euro);bigarren saria Otsarrako Mari Jose Larretxeak (40 euro) eta hirugarren, Laraburukobordako Esther Elizondoren gazta (20 euro) sailkatu ziren. Epaimahaian, Beatriz Taberna, Gregorio Mitxelena, Xatur Larralde, Mentxu Peña, Andoni Zulaika eta Leire Mitxelena aritu ziren.\nAhari lehiaketan, lehenbiziko saria Simoneko Xabier Iturriak (50 euro) eta bigarren saria berriz, Exkerrenbordako Julio Lukanbiok (25 euro) eraman zituzten.\nBertako produktuez osaturiko zarearen zozketan, Sonia Iturria izan zen sariduna.\nUdazkeneko kulturaldia Arantzako Euskara Batzordeak antolaturiko kultur egunak ere arrakastatsuak izan dira. Joan den larunbatean, Eñaut Elorrieta eta Mikel Markez kantari eta musikarien eskutik izaniko Baga, Biga, Higa emanadi interesgarrian, eskolako jimnasioa ttiki gelditu zen. Igandean berriz, Ramon Agirre eta Inazio Tolosa aktore ezagunek, Putinen guardasola antzezlana eskaini zuten leku berean.\nAntzerkiaren aitzinetik, Ekaitza Elkartean, helduentzako mus txapelketa eta gaztetxoentzako partxis lehiaketa izan ziren. Musean txapeldunak Imanol Mitxelena eta Dani Iparragirre izan ziren;eta azpitxapeldunak, Jon Alzuri eta Iñaki Gamon.\nPartxisean, Xuban Taberna eta Enaut San Juan lehengusuek irabazi zuten eta azpitxapeldun Ane Larralde eta Irati Azpiroz gelditu ziren.\nAzaroaren 1ean Ameli ipuin kontalariaren saioa ere izan zen eta guraso elkarteak emaniko berenduarekin agurtu zituzten kultur egunak.\n27 postu. Frontoian hedatuak 27 erakusketa eta salmenta postu jarri zituzten eta denetarik eros zitekeen. Guraso Elkarteak ostatuko jan-edariak ez ezik, egutegia ere salgai jarri zuen, eskola eta Pelle-Ttikiren alde.\ngazta bakarrik aurkeztu ziren lehiaketara, azken urteko kopururik ttikiena. Serorenborda, Otsarra eta Laraburukobordakoak saritu zituzten.


Arantzazulab-en ikerketa elkargunea martxan jarri da hiru unibertsitatetako 40 ikertzailerekin | Euskal Herria | Naiz\n30 JUN. 2021 - 13:45h\nArantzazulab-en ikerketa elkargunea martxan jarri da hiru unibertsitatetako 40 ikertzailerekin\nArantzazulab-en ikerketa elkarguneak bere bidea hasi du asteazken honetan. EHUko, Deustuko Unibertsitateko eta MUko 40 ikertzaile eta ordezkari elkartu dira Gandiaga Topagunean, Oñatin, Arantzazulaben ikerketa markoa elkarlanean diseinatzeko lan saioan.\nGaur goizean sinatu dute hitzarmena lau erakundeek. (ARANTZAZULAB)\nAurkezpen ekitaldia egin eta hiru hilabetetara, Arantzazulabek lan saio bat antolatu du hiru unibertsitate batuz: Euskal Herriko Unibertsitatea, Deustuko Unibertsitatea eta Mondragon Unibertsitatea. Ikerketa elkargunearen markoa diseinatzeari ekin diote hiru erakundeetako 40 ikertzailek.\nAzaldu dutenez, bi helburu dituzte. Alde batetik, jendartearen erronken inguruko ikerketa joera nagusiek gure herrian sortzen dituzten galderen inguruan eztabaidatzea; bestetik, datozen urteetarako laborategiko ikerketa edukiak zehazteko hausnarketa lankidetzan egitea.\nArantzazulaben oinarrietako bat da hiru unibertsitateak elkarrekin aritzea. Eta hasieratik eragile gakoak izan dira. Elkarlanean parte hartu zuten laborategia sortzeko hausnarketan zein jatorrizko diseinuan eta mugarritzat hartu daitekeen gertaera izan zen hori.\nGaur egun, Arantzazulaben aholku batzordean ez ezik, ikerketarako elkargunean eragile aktibo izaten jarraitzen dute hiru unibertsitateek. Nabarmendu dutenez, mota honetako elkarlana ez da ohikoena esparru akademikoan, lehiakide direlako eremu askotan aipatutako unibertsitateak. Arantzazulabek jarritako markoa berezia da zentzu horretan ere.\nEsplikatu dutenez, ezagutza sortzeko elkargunea sortu dute. Bertan, ikerketan lehiatuz baino, eragile ezberdinen indarrak batuz eta kolaborazio espazioa sortuz egingo dute lan unibertsitateek, Arantzazulabek proposatuko dizkien ikerketa esparruen inguruan.\n«Hau nahiko berritzailea da bere horretan. Unibertsitateek ez dute Arantzazulabera eramango dagoeneko bakoitza bere aldetik egiten ari dena. Gainera, proiektu zehatz baten bueltan baino marko zabalagoan egingo da elkarlana. Oinarrizko ikerketa eta ikerketa aplikatua egingo dira».\nEzagutzaren dibulgazioa eta formazioa ere bai\nIkerketa berritzaile eta ausartak bultzatzea dute helburu, jendartearen erronka global eta konplexuen inguruan hausnartzeko. Kezka eta ikuspegi partekatuetatik abiatuta, unibertsitate eta ezagutza esparruko eragile ezberdinen arteko lankidetza sustatzea bilatzen dute. Eta unibertsitateek ekarpen hori egiteko prestutasuna adierazi dute.\nIkerketarekin batera, sortutako ezagutzaren dibulgazioa eta formakuntza egingo dituzte. Horretaz gain, ikerketa egiteko modu honek nazioarteko ikerketekin eta ezagutzarekin konektatzeko ere balioko du, esperientzia aurreratuetatik ikasteko eta lankidetzak abian jartzeko munduko unibertsitate aurreratuenekin. Baita herri bezala nazioartean kokatzeko ere, erreferente bihurtzeko aitzindariak garen arloetan.\nEsparru ezberdinetatik datozen eta askotariko begirada ekarri duten diziplina anitzeko unibertsitateko ikertzaileak bildu dira asteazken honetako lan saioan, hala nola, soziologia, ekonomia, zuzenbidea, komunikazioa, ingeniaritza, filosofia, hezkuntza eta psikologiaren eremuetakoak. Izan ere, jendartearen erronkek esparru ezberdinetatik datozen ezagutzak konbinatzea eskatzen dute.\nBelaunaldi ezberdinetako ikertzaileak ere batu dira, begirada eta esperientzia maila askotarikoak uztartuz, euskara hutsean.\nDemokrazia, ongizatea, elkarbizitza eta lana\nTopaketa Naiara Goia Arantzazulabeko zuzendari nagusiaren aurkezpenarekin hasi da. «Egungo testuinguruak eta erronken tamainak antolatzeko eta lan egiteko modu berriak eskatzen ditu; gizarte erronka konplexuei ondo erantzungo dieten ikuspegiak eta antolaerak behar dira. Unibertsitate ezberdinen banakako ikerketen batuketaz haratago, elkarlanean oinarrituriko hausnarketa eta ikerketa da guk proposatzen duguna», adierazi du.\nGoizean, hiru unibertsitateetako hamabi ikertzaileren aurkezpenak entzun eta horien inguruan ekarpenak egin dituzte parte-hartzaileek. Mundu mailako ikerketa joeren inguruan aritu dira, eta horien gainean gure herrian sortzen ari diren galdera nagusiak ekarri dituzte.\nArratsaldean, talde dinamikaren txanda izango da. Arantzazulabek unibertsitateei proposatu dizkien lau ikerketa esparru nagusiren inguruan hausnartu eta eztabaidatuko dute: demokrazia, ongizatea, elkarbizitza eta lana.


Irakurle bat nahi, eta bat nahikoa — Eibar.ORG | Eibarko peoria\nHemen zaude: Hasiera / Blogak / Nire uste harroan / Irakurle bat nahi, eta bat nahikoa\nIrakurle bat nahi, eta bat nahikoa\nXabier Mendiguren 2006/05/31 15:44\nBadira munduan milioika irakurle dituzten idazleak, eta badira ziento batzuk dituztenak. Batzuen eta besteen arteko aldeak izugarriak izango dira mila kontutan: oihartzuna, dirua, bizimodua... Idazlearen jarrerari dagokionez, berriz, ezin aldez aurretik ezer esan: zabalkunde handiko nahiz txikiko egileengan topa litezke bere zergintza arretaz zaintzen dutenak eta zabarrak. Idazte-ekintza, berriz, berdintsua izango da denentzat (literatura sortzen dutenen artean behintzat).\nIdazleez ez baizik irakurleez hitz egin nahi nuen ordea. Milioika edo zientoka izan, irakurtzea banakako ekintza da beti, eta banako horrekin nahi izaten du idazleak komunikazio jator bat sortu; zenbat eta irakurle gehiago, aukera handiagoa komunikazio benetako hori lortzeko, eta horregatik poztu ohi dira idazleak (arrazoi ekonomiko zein banidadezkoez gain) bere libururen bat beste hizkuntzaren batera itzultzen denean.\nGaurkoan ni nator "itzulpen" moduko batekin; ez beste hizkuntza batera ordea: alfabetoa aldatu diote nire liburu bati, latinoaren ordez braille.\nLouis Braille XIX. mendeko asmatzaile frantsesari zor diogu itsuentzako irakurketa-sistema hori, erliebezko puntuz osatua. Gaur egun asko zabaldu dira itsuentzako beste baliabide batzuk, hala nola audio-zintak edo informatikazko programa bereziak, baina braillezko testuek ezinbesteko laguntza ematen diote itsuari ikasteko, informatzeko... bizitzeko.\nItsu euskaldunek, berriz, braillezko testuak izaten dituzte eskura, baina frantsesez edo espainolez idatziak, ez euskaraz. Bazterketa horren kontra, gose-greba egin zuen Manu Agirre itsu ataundar-bilbotarrak iaz. Ez dakit horrekin zerikusirik duen orain kontatzera noanak baina.\nONCE Espainiako itsuen elkarteak euskal argitaletxe batzuekin tratua egin zuen orain dela urte batzuk, haien bazkide batek gure liburu bat irakurri nahi bazuen, guk ONCEri word formatuan eman geniezaion testua, eta ONCEk braillezko liburua bere bazkide horri. Horrez gain, braillezko liburuaren beste kopia bat emango zioten argitaletxeari, eta argitaletxeak, normalean, idazleari.\nBide hori segituz, nonbait, "Bihotz gosetien kluba" ekarri didate, braillera aldatua. Ez da liburu luzea berez, baina dexenteko tamaina hartzen du, paperaren erliebea dela-eta. Itsuren batek eskatuko zuen, eta gustatu zaiola pentsatu nahi nuke.\nDena dela, "Bihotz gosetien kluba"ren ale potolo hori daukat mahai gainean, eta ez dakit zer egin. Enbarazu egiten dit, egia esanda, baina pena ematen dit botatzeak, pentsatuz egon litekeela han edo hemen irakurle posibleren pozik hartuko lukeena.\nHorregatik nahi dut irakurle bat; batekin nahikoa; baten bat ezagutzen baduzue, gustura hartuko nuke mezua.\nNik badut lagun bat, masajista lanbidez, itsua dena. Gustura emango nioke "Bihotz gosetien kluba" hori (aldez aurretik, galdetu beharko nioke ea ez den bera izan zure liburuaren bertsio brailleratua eskatu duena -kasualitate handiegia litzateke, hala ere-).\nBai aukera politta. Dedikatorixako zulotxo batzu egingo detzak behintzat, Mendigreen....\nItsuenganako errespetu osoz, txiste batekin akordatu nauk. Itsu bat sartzen dok ferreterixan, hasten dok tresnak arakatzen, zeozerren billa, eta halako baten... - "Baiña zeiñek idatzi jittuk hónek txorrada guztiak???"- diño hasarre, ralladore bat eskutan daukala.


Usaimenarekin loturiko gaixotasunez arduratzen den medikuntza-espezialitatea Otorrinolaringologia da. Honako hauek dira, usaimenaren gaixotasun edo anomalien artean ohikoenak:\nAnosmia: usaimenik ez izatea, edo eta, usaimenaren galera da. Kasu batzuetan gaixotasun hau betirako izan daiteke baina beste batzuetan, denboraldi baterako izaten da. Nahasmendu horren errudunak honako hauek izan daitezke: infekzioak, zahartzea, sendagai batzuen erabilera, traumatismo ezberdinak...\nHiposmia: usaimenaren sentikortasuna murriztuta edukitzea da. Hainbat gaixotasun eta lesioen ondorioz ematen da nahasmendu hori. Hala ere, errudun ohikoenak arnasbideen infekzioak eta garezurreko lesioak dira. Sudur-zuloetako polipo, hormona-nahasmendu eta hortzetako arazoen ondorioz ere sortzen da nahasmendu hori.\nDisosmia: usaimenaren distortsio bat da eta usain neutralak txartzat hartzea eragin dezake.\nAdinean aurrera egin ahala, usaimenak hautemateko gaitasuna murriztu egiten da: 80 urtetik aurreragoko pertsonen %75ak usainak hautemateko gaitasuna gutxitua du.\nKatarroa eta hotzeria dugunean usaimenaren zentzumena gutxitzea ere ohikoa da. Sudur-hobiak mukiz beterik daudenez usainak ezin dira usaimen-errezeptoreetaraino iritsi. Gainera, usaimena eta dastamena loturik dauden zentzumenak direnez, katarroa dugunean ezin dugu janarien zaporea ondo bereizi.\nKatarroa (Andrés Nieto Porras).\nHona hemen zure usaimena zaintzeko zenbait aholku:\nSudur-hodiak garbi edukitzea komeni da, inolako muki eta hautsik gabe.\nZaindu itzazu arnas-gaixotasunak: alergiak ez kontrolatzeak, usaimen galera ekar bailezake.\nErretzaileak dauden tokiak saihes itzazu, tabako-kea arnasteak zure organismoari kalte egin diezaioke eta.


BASOILAR KANTABRIKOA | Smore Newsletters\nIRAIA is using Smore newsletters to spread the word online.\nGet email updates from IRAIA:\nFollow IRAIA LASA\nContact IRAIA LASA\nEuropan desagertzeko zorian dagoen hegaztia da\n- Animalia erreinua\n- Animalia ornoduna\nBasoilar kantabrikoa (Tetrao urogallus cantabricus), ipar-mendebaldeko Espainian bizi da: Galizian, Asturiasen, Gaztela-Leonen eta Kantabrian.\nBere bizilekua, Kantabriar Mendikateko pagadietan, hariztietan eta batzuetan, urki basoetan kokatzen da, belardietan, ahabietan eta txilardietan egoteaz gain.\n800-1.500 metroko altueran bizi da.\nZERGATIK DAGO ARRISKUAN?\nBasoilar kantabrikoa desagertzeko zorian egotea eragiten duten faktoreak hauek dira:\n- Lurraldearen ezaugarriak: basoilar kantabrikoa bizi den lurraldea (hosto galkorreko basoa) ez da bizitzeko egokiena. Beraz, azpiespezie hau oso zaurgarria da.\n- Harraparien erasoak: azeria, basurdea, hegazti harrapakariak, lepahoria eta lepazuria bezalako harrapari askok, arrautzen, txiten eta helduen biziraupena kalte dezakete. Basoilarren populazio handia egongo balitz, hau ez litzateke arazo bat izango, baina gutxi egoterakoan, edozein ale-galera mehatxu bihurtzen da.\n- Ugaltze-aldian egondako aurkako baldintza meteorologikoak: ugaltze-hutsegite tasa garaiak eragiten dituen faktorea da (90eko hamarkadan, oso aurkako baldintza klimatologikoak eduki dituzten ondoz ondoko hainbat urte egon dira).\n- Ehiza furtiboa: faktore hau azken urtetan asko jaitsi da, baina oraindik oso kaltegarria da.\n- Basoetako aldaketak: gizakiek egiten dituzten bideek, zuhaitzen tratamendu desegokiek eta lurraren erabilera desberdinek (abeltzaintza, nekazaritza...), basoilar kantabrikoaren ugaltze-tokia aldatzen dute. Horrez gain, batzuetan sortutako sute handiek, bere bizilekua hondatzen dute.\n- Istripuak: linea elektrikoen, errota eolikoen, abeltzaintza-itxituren edo eski-estazioetako erremonteen aurkako talka, hegazti helduetako heriotzen kausa nagusietako bat da.\n- Gizakiak eragindako eragozpenak: turismo ornitologikoak ugaltze garaian, eta ibilgailuen trafikoak eta ehizak neguan, hegazti hauek lasaitasuna eta janaria duten lekuetatik ihes egitea eragiten dute.\nConnect with IRAIA LASA


Gogoetarako gaiak "Behinola" aldizkariaren 34. zenbakian\nDagoeneko, kalean da Behinola aldizkariaren 34. zenbakia. Hausnarketarako bide emango duten orriz bete dugu, gainera. Zenbaki hau gai mingots baten inguruko gogoetarekin datorkigu, 2016an jakin baitugu EAEko sare publikoan lan egiten duten eskola-liburuzainak geroz eta gutxiago izango direla, Eusko Jaurlaritzak ACEX programa etetea erabaki baitu. Horrez gain, luxuzko beste kolaborazio batekin osatu dugu Behinola hau. Lolo Rico eta bere seme Santiago Alba Rico literaturaz, irakurketaz eta egungo guraso eta haurren arteko harremanaz mintzatu dira Lau Eskutara atalean: Denbora eta tribua eta Haurrak helduak eta beste zozokeria batzuk. Eta erdi-erdian oparia: Xabier Olasok idatzi eta Amaia Arrazolak ilustratutako Lurralde miresgarria ipuina. Liburuen magian murgilarazten gaituen azaleko ilustrazioa ere Amaia Arrazolarena da.\nAbenduaren 16tik 18ra burutuko da MAZOKAren II. Edizioa\nMAZOKA, Marrazki eta Ilustrazio Azoka Arabako ILUSTRAPADOS taldeak antolatzen du. Bigarren edizioa Gasteizko Erdi Aroko Almendraren gainean dagoen ur biltegian burutuko da. Azoka baino egun batzuk lehenago, “Ilustrazioaren I. Jardunaldi profesionalak” antolatu dituzte, abenduaren 14an eta 15ean. Elena Odriozolak eta Gustavo Puertak tailer bat eta hitzaldi bana eskainiko dituzte egun horietan. Odriozolaren erakusketa bat ere ikusgai izango da.\nArgitalpenen bilaketarako berrikuntzak txertatu ditugu web gunean\nGaltzagorri Elkarteak EUSKAL HAUR ETA GAZTE LITERATURAKO INFORMAZIO ZERBITZUA eskaintzen du www.galtzagorri.eus-en bidez. 2016an, web gune honen “EHG Literatura” atalean argitalpenen bilaketa zehatzagoak egiteko erraztasun gehiago eman ditugu, Gipuzkoako Foru Aldundiak eta Eusko Jaurlaritzak emandako diru-laguntzei esker.\nHorretarako, Argitalpenak adinaren arabera bilatzeko aukera sortu dugu eta aukera horri “0tik GORA” bilaketa aukera berria erantsi. Horrez gain, EHGLaren Dokumentazio Gunean dauden liburu gidak urteka antolatu ditugu, hauek bilatzeko erraztasun gehiago emanez. Eta EHGLko “Ezinbesteko” argitalpenen bi zerrenda berri zintzilikatuko ditugu aurten, Mikel Ayerbek eta Yolanda Arrietak sortuak, hurrenez hurren.\nPatxi Zubizarreta eta Koro Navarrorentzat "Vitoria-Gasteiz" itzulpen sariak\nZubizarretak eta Navarrok eskuratu dute 2016ko "Vitoria-Gasteiz" itzulpen saria. Patxi Zubizarretak Pablo Zapataren Dalai Lamaren zaldiak (Los caballos del Dalai Lama) lanarekin eskuratu du Haur Literaturako itzulpen saria. Koro Navarrok, berriz, Edgar Allan Poeren Katu beltza eta izumenezko beste ipuin batzuk (The black cat and other writtings) euskaratzeagatik jaso du Gazte Literaturako itzulpen saria.\nAsun Agiriano bibliotekaria Unai Pascual editoreari galdezka arituko da azaroaren 26an\nEHGLko editorearen irizpideez, edizio prozesuaren faseez, EHGLko argitaletxeen panoramaz, EHGLko argitalpenen osasunaz, sortzaileekiko harremanaz… ariko dira. Egun gutxi falta dira Galtzagorri Elkarteak bere irakurketa mintegiaren baitan antolatu duen “EUSKARAZKO HAUR ETA GAZTE LITERATURAKO EDITOREA ETA BIBLIOTEKARIA SOLASEAN” saioan izena emateko. 35 ikasle onartuko dira. Beraz, gorde zure lekua lehen bai lehen.\n2016ko lazarillo sarien irabazleen izenak jakitera eman berri ditu OEPLIk\n"Barrios de colores" izeneko lanak irabazi du Album Ilustratuaren kategorian 2016ko Lazarillo Saria. Ana González Menéndez eta Kike Ibañez dira lan honen egileak. Sormen Literarioan, aldiz, "El Secrete de l'avi" Carles Cano Valentziako idazlearen lana gailendu da aurten. Kategoria bakoitzean, sariaren kopurua 3.000 eurokoa da. Sariak OEPLIk ematen ditu, Kultura, Hezkuntza eta Kirol Ministerioaren babesarekin.\n“Euskarazko Haur eta Gazte Literaturako editorea eta bibliotekaria solasean” izeneko saioa eskainiko du azaroaren 26an Donostiako Haur Liburutegi Nagusian Galtzagorri Elkarteak. Unai Pascual Denonartean argitaletxeko editoreak Asun Agiriano Arrasateko Udal Bibliotekako bibliotekariak egindako galderei erantzungo die. XXI. Mendeko argitaletxeak, argitaletxeen lan prozesua, editoreen funtzioa gizartean, katalogoak, EHGLaren panorama orokorra… aztertuko dira solasaldi honetan.\nFormazio eta informazio saio honetan irakasle, bibliotekari, idazle, ilustratzaile, itzultzaile, editore, ikerlari, kritikari, irakurle… eta orokorrean EHGLn interesa duen edonork parte har dezake. Izena ematen dutenek gainera Unai Pascual editoreari galderak egiteko aukera izango dute saioaren bukaeran. Izena emateko azken eguna azaroaren 24a da.\n"Haurren irakurtzeko zaletasuna, irakasleak konplize" ikastaroa eskainiko du Galtzagorrik Nafarroako LHko irakasleentzat\nGaltzagorri Elkarteak, Nafarroako Hezkuntza Saileko Euskararen Sustapen eta Didaktika departamenduaren laguntzarekin, "Haurren irakurtzeko zaletasuna, irakasleak konplize" izeneko ikastaroa emango du datozen asteetan. Bereziki LHko irakasleei zuzendutako saioak izango dira eta, bertan, Euskarazko Haur Literaturan azken urteetan argitaratu diren izenburu ezinbestekoak aurkeztu eta horiekin landu daitezkeen dinamikak erakutsiko zaizkie irakasleei, Haur Literaturak haurraren garapenean izan dezakeen eragina azaltzearekin batera.\nBigarren aldiz egingo da Booktube Lehiaketa Galdakaon\nGaldakaoko II. Booktube Lehiaketa abian da. Galdakaoko Udalak eta Galtzagorri Elkarteak antolatuta bigarren aldiz egingo da lehiaketa. Iaz 50 bat booktube aurkeztu ziren lehiaketara eta oso harrera ona izan zuen parte hartzaileen artean. Euskarazko irakurzaletasuna sustatzeko bide berri bat jarri zen martxan lehiaketa honekin eta aurtengo edizioarekin galdakaoztarrak aitzindari izaten segiko dute mundu mailan gazteen artean sekulako arrakasta izaten ari den fenomeno kulturala euskarara ekartzen. Lehiaketa herri mailakoa izango da eta bertako DBHko ikasleek (12-16 urtekoek) hartuko dute parte.\n"Gazteen irakurtzeko zaletasuna, teknologia lagun" ikastaroa emango du Galtzagorrik Iruñean\nGaltzagorri Elkarteak, Nafarroako Hezkuntza Saileko Euskararen Sustapen eta Didaktika departamenduaren laguntzarekin, "Gazteen irakurtzeko zaletasuna, teknologia lagun" izeneko ikastaroa emango du datozen asteetan. Bereziki DBHko irakasleei zuzendutako saioak izango dira eta haien ikasleekin irakurtzeko zaletasuna sustatzeko baliabideak eta estrategiak landuko dituzte.


Zer nahi dituzue politiko onak, ala PPkoak? • ZUZEU\nFrancisco Francok agintzen zuenean dena errazagoa zen. Euskaraz hitz egiten zuena zapaldu, atxilotu eta kitto. Ez zuten politikoki zuzena izateko inolako beharrik ez eta gogorik. Nahikoa zuten atzamarraz seinalatu ‘abertzale gaiztoa’, eta bazeramaten zulo beltzen batera inoiz ahaztuko ez zuen jipoia jasotzeko. Euskaraz mintzatzeko gogoa azkar ezabatzeko, “ez dadila berriro gertatu”. Orduan dena zen errazagoa, kristianoz hitz egin behar zenean. Bai ala bai. Gure gurasoak eskoletan euskara ahaztera behartu zituztenean, gerora berriz ikasteko. Orduan dena zen errazagoa, orain irudimena behar da.\nEta irudimenetik tira behar dutenean zenbaitzu, hizkuntza eta hiztunak zapaltzeko gosea ezin asetuan, galdu egiten dira. Ez die ematen buruak. Inposaketa Urquijoren bidetik ezin denean (Oroi udaletako espainiako banderez), ideia erridikuluak soilik zaizkie bururatzen. Argumentario irrigarri bat. Horren adibide da atzo Zarauzko PPk twitterren bota zuena eta ekarri zuen buztan luzea:\nSendatzen duten medikuak nahi ditugu, ez hitz egiten dutenak. twitter.com/PPZARAUTZ/stat…\n— PP ZARAUTZ (@PPZARAUTZ) 2013 apirila 16\nEta ostean honek ekarri zuen buztan luzea:\nTira @ppzarautz, gaztelania jakitzea ez duzue beharrezko ikusten Osakidetzan lan egiteko? Edozein hizkuntzak balio du?\n— Josu Mendicute (@jmendicute) 2013 apirila 16\n@ppzarautz eta nola sendatu gaixoaren hizkuntza hitzegin gabe? Ba al dakizue zer den anamnesi bat? Ba ixo. Eta ondoloin.\n— Zaharregi (@Sarregi) 2013 apirila 16\n.@ppzarautz utziko al diguzue medikuarekin dugun harremana ze hizkuntzatan egin nahi dugun hautatzen? #euskarazOsasuntsuago @e_h_e\n— Oihan Odriozola (@oodriozola) 2013 apirila 16\n@ppzarautz @sarregi eta zertarako jarri behar dit medikuak traba niri nahi dudan hizkuntzan hitz egiteko? Nire eskubidea da, bezeroa naiz\n— Urtzi Odriozola (@urtzai) 2013 apirila 16\n@ppzarautz Baina mediku euskaldunek ez dute sendatzen? Sendatzeko ezinbestekoa da espainolez berba egitea?\n— gotzon barandiaran(@gotzonbarandi) 2013 apirila 16\n@ppzarautz MÉDICOS MUDOS PARA LOS PEPEROS 8__D\n— Sabino Arana (@aranagoiri) 2013 apirila 16\nP.S.: Titularra aldatu eta twitterren @Urtzai jaunak proposatutakoa jarri dut.\neuskara, euskaraz, medikuak, medikuntza, osasuntsuago, PP\nTipo hau ez dago burutik sano\n5 pentsamendu “Zer nahi dituzue politiko onak, ala PPkoak?”-ri buruz\nAndoni Lopetegi 2013-04-17 14:42\nDenok ongitxo dakigu peperoak Francorekin hobeto bizi zirela. Horrekin dena esana dago.\nassar 2013-04-17 15:17\nPP boto emaileentzat bi aukera aurkitu ditut sarean. Hitz egiten ez duen medikua, eta munduko mediku onena, baina ingelesez bakarrik egiten duena.\nPax Hispana 2013-04-17 16:40\nNik neuk eskerrak emango nizkieke PPkoei eta UPyDkoei bereziki, hain zakar, itsusi eta anker aritzeagatik euskararen kontra. Horrexek salbatzen gaitu, zeren hala ez balitz, euskararen eutanasiak aurrera jarraituko luke PSEk ekarritako bake linguistiko (kanpo)santuan.\nHorrexek esnarazten gaitu tarteka-marteka, ze azkarxeagoak balira, euskarari buruz gozo-gozo berba egingo lukete, inanizioz hiltzen utzi bitartean: horra eredu hirueleduna (hainbeste abertzale moderno ustekoren gustukoa), tori “euskara ez da inposatu behar”, horra hizkuntza (espainiarra) aukeratzeko eskubidea…\nEz dira garai onak. EAJ, PP, UPyD eta PSEren eskutik!!! eta ezker abertzalearen irizpide eta ekimen sendoagoen faltaz, euskaldunok aldapa latzak dauzkagu aurrez aurre.\nKarlos 2013-04-17 16:58\n[IroniaModeOn] Eman eskerrak Francori ere euskara debekatu izanagatik! Francok salbatu gintuen! Franco da bide bakarra [IroniaModeOff]\nPax Hispana 2013-04-17 22:54\n[NotIroniaModeOn] Franco ez da bide bakarra euskara desagerrarazteko, PPSOEk eta UPyD-k egunero erakusten duten bezala, EAJren epelkeria anglofilo aldeanoa, eta ezker abertzalearen irizpide sendorik eza lagun [NotIroniaModeOff]


Espainia da kostu txikiko aerolinea gehien iristen diren EBko bigarren herrialdea | Consumer\nEspainia da kostu txikiko aerolinea gehien iristen diren EBko bigarren herrialdea\n"Low cost" hegaldi gehien dituzten Espainiako hiriak Bartzelona, Madril eta Malaga dira.\nEuropako Batasuneko (EB) bigarren herrialdea da, eta kostu txikiko konpainia gehien dituen aireportua Espainia da, 1.900 ibilbide baino gehiago baititu. Gure herrialdeak Erresuma Batuak baino %20 bidaia gehiago eskaintzen ditu, “low cost” kontzeptuaren aitzindaria, Liligo.com bidaia-bilatzaileak egindako “Kostu txikiko konpainien Europako booma” azterlanaren arabera.\nTxostenaren arabera, kostu txikiko hegaldi gehien dituen Espainiako hiria da Bartzelona, 387 bidaia guztira. Bilatzaileak Madril jarri du bigarren postuan, 325 hegaldi merke baititu, eta hirugarren postuan Malaga dago, 158 guztira. Europan, “low cost” hegaldien kopuruari dagokionez, Londres hiririk eskuragarriena da; guztira, 452 hegaldi ditu, eta, ondoren, Paris (421). Hirugarrenik, Kataluniako hiriburua dago.\nTxostenak adierazten duenez, kostu txikiko airelineen %70 inguruk dute oinarria Europan, eta batez ere ibilbide nazionalek jarduten dute; beraz, “lehia bizia” ezartzen diote Europako trenbideen erabilerari.\nAzterlan honetan jasotzen denez, Ryanair da kostu txikiko airelineen “Top 15”-aren buru, Liligo.com-en bidez Espainian bilatuenak. Ondoren, Vueling aerolinea espainiarra eta easyJet ingelesa daude. Laugarren tokian Hungariako Wizz Air konpainia dago, batez ere Europako ekialdean hegan egiten duena. Bilatzailean gehien eskatzen diren aire-konpainien artean bosgarrena da Air Berlin. Ibilbide gehien dituzten aireko lineei dagokienez, Ryanair (3.087 zati ditu irekita) eta easyJet (1.659 ibilbide) nabarmentzen dira.\nBilatzaileak dioenez, konpainia horiek “oso tarifa erakargarriak” dituzte, baldin eta baldintza batzuk betetzen badira, hala nola erreserba aste batzuk lehenago egitea edo erabiltzaileak bidaiatzeko denbora-malgutasuna izatea.\nairelineak aireportuak kostu baxu low cost-eu tarifak


�Cherchez la photographie!� - GARA\n�Cherchez la photographie!�\nGeorge W. Bushen mahaiaren gainean hankak jarri zituen espainiar presidente ohi hura bezain harro agertzen dira. Aitzindariaren ziurtasunaz, eurek ere ez dakite noraino irits litezkeen. Eta badute hartarako nahikoa motibo, Unamunoren ametsa errealitate bihurtu berri zaiela. Alegia, Espainia europartu ordez, Europa espainiartu da Estrasburgoko Giza Eskubideen Auzitegiaren ebazpen baten bidez. Izan ere, mundu «zibilizatuan» eskubideak eta libertateak babesteko herritarren eskuetatik kentzeko joera nagusitu den honetan, Europak Espainia topatu zuen oraindik orain bide horretan eta, aldea ez zela horren handia ikusita, gutxienik NBEren gomendioen araberako ebazpen epela eman beharrean, bultzadatxo bat eman zion. Eta Gobernu espainolak, EAEko Gobernuari behar besteko protagonismoa emanda (politika antiterrorista delakoa Lakuak erabakiko balu bezala), emakumea bilatzeari utzi eta euskal presoen argazkien bila abiatu zen. Bide batez, sukar errepresiboaren zurrunbiloak harrapatuta, arrano beltzak, ikurrinak, pankartak eta ulertzen eta ulertu nahi ez duten guztia eramateari ekin zioten.\nAspaldi ikusita nago Ertzaintza kaleko kartelak kentzen, ohikoa zuten kale kantoian aparkatu eta ale batzuk urratzea. Baina lehen beren kabuz egiten zuten, ustez behintzat, eta orain gobernuen aginduz. Lehengoan Gasteizko kale bat hartu zuten, zenbait lagun identifikatu eta inguruko pankartei eta kartelei argazkiak egin zizkieten. Bitartean, ertzainetako batek kartel bat urratu zuen, bortitz, amorruz. Alde egin zutenean, kartela ikustera hurbildu nintzen: Fiestas de Salinillas de Buradón. Eta ertzain hura irudikatu nuen lagun artean kontari, harro, terrorismoaren aurkako borrokari egindako ekarpen ordainezinaren berri ematen.\nEspainia modako dago, eskubideak eta askatasunak murrizten aitzindari da eta, azkenik, espainiar agintariak harro ager daitezke munduaren aurrean, George W. Bushen mahaiaren gainean hankak jarri zituen hura bezain.\nAlabaina, modak iragankorrak dira. Eta hau ere igaroko da. Ez, ordea, oroimena. Ezta zenbaiten lotsa ere.


Haurreskolen doakotasuna eskatu du STEE-EILASek - STEE-EILAS - Uriola.eus\nHaurreskolen doakotasuna eskatu du STEE-EILASek\nEgoitz Isasi, STEE-EILAS sindikatua 2014-06-06 10:00 Jendartea\nHaurreskolak Partzuergoa orain 10 urte sortu zen, Eusko Jaurlaritza eta udaletxeen arteko hitzarmenaren ondorioz. Helburua argia zen: 3 urtetik beherakoen asistentzia eta hezkuntza-arreta ziurtatzea, lana eta familia uztartzeko bitarteko izatea eta haurraren heziketa eta garapen integrala bermatzea.\nProiektua pixkanaka handituz joan da eta 2003ko abenduan 31 haurreskolekin hasi baginen ere, egun EAEko 176 udalerritan daude eta 230 haur eskolak. izatera iritsi gara, bertan 1.200 hezitzaile ari gara lanean. Hamar urteko ibilbide oparo honetan 35.000 haur inguru egon dira haurreskoletan eta datorren ikasturteari begira 8.200 plaza eskainiko dira.\nHaurreskolak Partzuergoak oinarrizko Hezkuntza proiektu propioa izanik haur eskola bakoitzak bere lan ildoak eta jarduerak aurrera eramaten ditu. Horretarako formazio saioak jasotzen ditugu eta urtero formakuntzaren bitartez hezkuntza proiektua elikatzen dugu, Esku hartze koherentea izatea ahalbideratzen duena. Familiekin harreman estua dugu eta gure esku hartzeen berri emateko eguneroko harremanean zein bitarteko ezberdinak jarriaz ere egiten dugu.\nEAEn eskaintzen den zerbitzu hau: publikoa, hezitzailea, unibertsala, euskalduna, laikoa eta kalitatekoa da. Ezaugarri hauekin bat egiten dugu bertako langileok eta horretan dihardugu egunerokoan.\nBertan lan egiten dugun langilekoi haur hezkuntzako irakaslea, haur hezkuntzako gradua, haur hezkuntzako goi-mailako teknikari titulua edota haurtzaindegiko teknikari espezialista titulua izatea beharrezkoa zaigu. Bestalde guztiok dugu administrazioan lan egiteko beharrezkoa den EGA edo baliokidea den 4.hizkuntza eskakizuna.\n0-3 urte bitarteko umeentzako osatua dagoen dekretuan agertzen diren ratioak hobetzen ditugu. Talde bakoitzeko hezitzaile bat jardun osoan eta beste bat lanaldi erdian gaude (gela beteta egonez gero) eta haurren ongizatea bermatze aldera gehienez 8 orduko egonaldia baimentzen da.\nZerbitzu publikoa den heinean, hezkuntzako ziklo hau doakoa izatea eskatzen diogu Haurreskolak Partzuergoari, Eusko Jaurlaritza eta Lege Biltzarkideei. Doakotasunaren bide horretan egun familiek ordaintzen duten kuota berraztertzea eskatzen dugu eta euren diru sarrerekin bat etortzen den sistema egokitzea eskatzen dugu. Finantziazio sistema egokiagoa bilatuz.\nHonez gain, Hezkuntza eskubide unibertsala den heinean beharra dagoen zonaldetan eskaintza zabaltzea. Landa eremuko haur eskolek herriei ematen dieten zerbitzu eta bizitza kontuan izanik, haur eskola txikiak babesten jarraituz


4.14.- EIT (ERAIKINEN IKUSKAPEN TEKNIKOA) EDO GABEZIAK KONPONDU IZANAREN ZIURTAGIRIA AURKEZTEA.\nEIT (Eraikinen Ikuskapen Teknikoa) eskumeneko teknikari batek egindako txosten eta irizpen bat da. Behaketaren bitartez egiten du, eta eraikinen kontserbazio-egoera deskribatzea du xede, segurtasun, osasungarritasun eta egokitasun publikoko baldintzetan mantentze aldera. Bermatu egiten ditu eraikinak kontserbatu edo birgaitzeko lanak, betiere bizigarritasunerako eta erabilera errealerako baldintzak mantenduz.\nIrisgarritasun unibertsalerako baldintzei buruzko txostenak eta higiezinaren eraginkortasun energetikoaren ziurtagiriak osatzen dute. Txosten horrek behatutako gabeziak konpontzeko beharrezko obren proposamena jasotzen du.\nGabeziak konpontzeko ziurtagiria eskumeneko teknikariak emandako txostena da, EITan adierazitako gabeziak konpondu direla justifikatzen duena.\nHigiezinaren jabeen betebeharra da txosten hori egiteko eskatzea eta Udalean aurkeztea.\nHonako hauek aurkeztu behar dute txosten hori nahitaez Udalean:\n- 2017ko ekainaren 27tik aurrera, bizitoki-erabilera izanik, 50 urte edo gehiago dauzkaten eraikinen jabeak (indarreko EIT dutenean izan ezik), barne hartuta “antolamendutik kanpo” daudenak. Txostena aurkezteko urtebeteko epea izango dute eraikinak 50 urte betetzen dituenetik zenbatzen hasita.\n- Eraikinen antzinatasuna edozein izanik, birgaitzerako, eraginkortasun energetikorako eta irisgarritasunerako laguntza publikoak eskatzen dituzten eraikinetako jabeak.\nEraikinaren jabetzaren titularrak, jabeen erkidegoak eta/edo euren legezko ordezkariek.\n- Arkitekto edo arkitekto tekniko batek idatzitako Eraikinaren Ikuskapen Teknikoaren txostena, barne hartuta txostena idatzi duenaren erantzukizunpeko adierazpena, ikuskapeneko langileei eska dakizkiekeen baldintzak betetzeari buruzkoa. Txostena paperean eta CD formatuan (PDF) entregatuko da.\n- Arkitekto edo arkitekto tekniko batek idatzitako gabeziak konpondu izanaren ziurtagiria. Ziurtagiria paperean eta CD formatuan (PDF) entregatuko da.\n- EIT aurkeztu eta hiru hilabeteko epean akreditatu beharko dute Udalean eraikinen jabeek Erabilera eta mantentze-plana badutela (uztailaren 24ko 117/2018 Dekretuaren II. eranskineko eredua).\n- Eusko Jaurlaritzari EIT bidaltzeko gomendatutako epea: hiru hilabete.\n- Hirigintza Sailean jaso ondoren, espedientea irekitzea, zenbakitzea eta dagokion teknikariari igortzea, zaio berrikus dezan.\n- Udal teknikariak hautematen badu EIT osatu gabe dagoela: interesdunari txostena zuzentzeko errekerituko zaio.\n- EIT osorik baldin badago: Eusko Jaurlaritzak horretarako gaitutako plataforman erregistratuko da (www.euskoregite.eus).\nJabearen betebeharra da EITean ezarritako konponketa-obrak epearen barruan egitea.\nGabeziak konpontzeko edozein obrari ekin baino lehen, nahitaezko udal obra-lizentzia eskatu beharko da.\nBaldin eta ikuskapenean hautemandako gabeziak konpontzeko obra-proiektu bat egin behar bada, dagokion obra-lizentziaren eskabidea izapidetu beharko da. Ikusi honako fitxa hau: 4.02.- "Obra handiak egiteko lizentzia-eskabidea (Lizentziak eta hirigintza-baimenak).\nAgindutako jarduketak egin eta gero, eskumeneko langileak sinatutako Obraren azken ziurtagiria aurkeztu beharko da Udalean, dagokion Elkargo Ofizialaren oniritziarekin, baita EIT konpondu izanaren ziurtagiria ere. Dena den, Udalak higiezinaren azken ikuskapen bat egiteko aukera gordeko du.\nBaldin eta obra txikia bada, obrak bukatu eta gero EIT konpondu izanaren ziurtagiria aurkeztu beharko da.\n- ""0.01 Eskabide Orokorra" inprimakia.\n- 80/2014 Dekretua, maiatzaren 20koa, Euskal Autonomia Erkidegoko eraikinen ikuskapen teknikoa arautzen duen dekretua aldatzen duena.\n-117/2018 Dekretua, uztailaren 24koa, Euskal Autonomia Erkidegoko eraikinen ikuskapen teknikoari buruzkoa.\n- -Agindua, 2014ko azaroaren 26koa, Enplegu eta Gizarte Politiketako sailburuarena, zeinen bidez bigarren aldiz aldatzen baita etxebizitza birgaitzeko finantza-neurriei buruzko agindua.\n-2/2006 Legea, ekainaren 30ekoa, Euskal Autonomia Erkidegoko Lurzoruari eta Hirigintzari buruzkoa.\n-7/2015 Legegintzako Errege Dekretua, urriaren 30ekoa, Lurzoruaren Legearen testu bategina onartzen duena.\nAiarako Udaleko Hirigintza Antolamenduko Arau Subsidiarioak. Izapidetzen ari den Hiri-antolamenduko Plan Orokorra.


Eskualdeko turismoarentzat estrategikoa izango den Loiolako turismo bulego berria inauguratu dute\nBerriak Eskualdeko turismoarentzat estrategikoa izango den Loiolako turismo bulego berria inauguratu dute\n2015/07/27, Astelehena - 14:11\nGaur, astelehena, inauguratu da Loiolako turismo bulego berria. Basquetour Eusko Jaurlaritzaren turismo agentziako zuzendari Arantza Madariaga, Denis Itsaso Gipuzkoako Foru Aldundiko turismo diputatua eta Azkoitiko eta Azpeitiko alkateak diren Javier Zubizarreta eta Eneko Etxeberria bertan izan dira, besteak beste. Loiolako Santutegiaren aurrean kokatzen den eraikinak orain artekoa ordezkatuko du eta urte guztian zehar zabalduta egongo da aurrerantzean.\nAzkoitiko eta Azpeitiko udalek Iraurgi Berritzen Urola Erdiko Garapen Agentziaren bitartez eta Gipuzkoako Foru Aldundiko Turismo Sailak finantzatutako proiektu berria estrategikoa izango da eskualdeko turismoarentzat. Izan ere, Loiolako Santutegitik eskualdeko udalerrietara turismo fluxuak bideratzeko estrategian aurrerapauso kualitatiboa emateko helburua du.


TEODOSIOENEA – Hernandorena Kultur Elkartea\nElbarrenako historia txikia\nTeodosioeneak Almorzatarren bost belaunaldi jaso ditu bere historian zehar.\nBaina familia baten bizileku izateaz gain, etxea zerbait izan da\nElbarrenako azken ehun urte luzeetako historia txikian, eguneroko bizitzan.\nTeodosioeneari, ordea, agur esateko garaia iritsi zitzaion.\n1900. urtean Teodosio Almorzak baimena eskatu zuen etxe berri bat eraikitzeko Asteasuko errekaren gainean, Pasusenearen parean. Foru Aldundiari erosi zizkion terrenoak eta orube horretan altxatu zuen Zizurkilen eta bereziki Elbarrenan eragin handia izango zuen eta Almorzak bere izenarekin bataiatu zuen etxea.\nTeodosioeneak Almorzatarren bost belaunaldi jaso ditu bere historian zehar. Baina familia baten bizileku izateaz gain, etxea zerbait izan da Elbarrenako azken ehun urte luzeetako historia txikian, eguneroko bizitzan. Pasusenearekin batera, nortasun propioa eman dio “Barrio de la Estación” deritzaionari.\n2014ean, eraiki zutenetik 114 urte joan direnean, Teodosioeneari agur esateko garaia iritsi zitzaion. Elbarrenako plazak beste diseinu berri bat behar zuen, gaur espazio zabalak eskatzen dira, eta Teodosioenea zaharrak traba egiten zuen horretan. Ez zen XXI. mendera egokitu eta eraistea erabaki zuten, etxearen pareta zaharrek jaso dituzten oroimenak iraganaren zurrunbiloak eraman zitzan.\nTeodosiorekin batera, ordea, gure herria eratzen eta taxutzen eragin zuen zutabeetako bat desagertu zitzaigun. Xede horretan, Hernandorena Kultur Elkarteak Teodosioeneak zutik emandako ehun urte luzeak gogora ekarri nahi izan ditu, labur bada ere.\nHemen eskura duzun ikerketa zabalduz, gure iraganaren ezagutza indartu nahi dugu, nondik-norako horrek gaurko Zizurkil hobeto ulertzen lagunduko digulakoan.\nPello Mari Otaño eta Teodosioko Joakina\nirudikatzen dituzten erraldoiak\nprestatu dituzte Zizurkilen.


Bilbao PortLab-ek Ports 4.0 programari buruzko jardunaldia antolatu du startup, enpresa eta pertsona ekintzaileentzat - Bilbaoport\nBilbao PortLab-ek Ports 4.0 programari buruzko jardunaldia antolatu du startup, enpresa eta pertsona ekintzaileentzat\nEkitaldian, Bilboko Portuko Agintaritzak berrikuntza-ekosistema bat sortzeko egin dituen ekimenak aurkeztu dira\nBIC Bizkaia Ezkerraldeak, Barakaldon, jardunaldia hartu du Bilbao PortLab izeneko Bilboko Portuaren ekimena eta 2021eko Ports 4.0 laguntzen deialdia ezagutzera emateko Bilbao PortLab-ek, BIC Bizkaia Ezkerraldeak eta Bizkaia Orekan taldeak elkarrekin antolatu dutena. Portuko sektore logistikorako produktu, zerbitzu edo prozesu berritzaileak garatzera bideratuta dago ekimen hau, bereziki arlo teknologikoan negozio-lerro berriak merkaturatu nahi dituzten eta Bilboko Portua haientzat aukera bat izan daitekeela uste duten sortzen ari diren enpresentzat, spin-off-entzat eta enpresa finkatuentzat.\nJardunaldi honen helburua izan da Ports 4.0 laguntzen esparruan, edo haietatik kanpo, eraginkortasun logistikoaren eremuko azpiegitura, operazio edo zerbitzu eskaintzaren arloan; ingurumen eta energia jasangarritasunaren arloan; prozesu eta plataforma adimendunen digitalizazioaren arloan; edo segurtasunaren eta babesaren arloan, kontzeptuzko proba bat edo proiektu pilotu bat egin nahi duten proiektu ekintzaile edo ETE berritzaileekin harremanetan jartzea.\nBilbao PortLab Bilboko Portuan berrikuntza-ekosistema bat sortzeko ekimena da, eta Ports 4.0 laguntza-programa, berriz, portuko logistika-sektoreko ekosistema horretan parte hartu nahi duten aktoreentzako finantziazioa lortzen laguntzen du, 4. industria-iraultzaren testuinguruan, berrikuntza portuko sektore logistikoan lehiakortasun-, eraginkortasun-, iraunkortasun-,\nBilboko Portuko edukiontzi terminala\nsegurtasun- eta babes-elementu gisa sustatzeko eta aktiboki barneratzeko, 4.0 ekonomiaranzko trantsizioa errazteko.\nJardunaldi hau Bilbao PortLab-en, Bilboko Portuko Agintaritzaren berrikuntza hub-aren, sentsibilizazio- eta prestakuntza-jardueren barruan kokatzen da. Portuko enpresekin lan egiten du erronkak identifikatuz eta kanpoko proiektu berritzaileak erakartzen. Horrez gain, start-up-en, ekintzaileen eta enpresen eskura jartzen du prototipoak probatzeko eta garatzeko benetako proba-ingurunea (living lab), Portuko enpresekiko kontaktuak erraztuz, proiektuak garatzeko espazioak emanez eta pertsona ekintzaileei lagunduz.\nJardunaldian honako hauek parte hartu dute: Joseba Goikouria, BIC Bizkaia Ezkerraldeko zuzendari kudeatzailea; Nagore Ardanza, Bilboko Port Labeko koordinatzailea; Sergio Gallastegui Herrero, CodeContract-eko CEO & Lead Blokchain; eta Jorge García, Aquadat Efficient Innovation-eko Kofundatzailea & CEO.\nAurrekoaAratrainek ostegunean hasiko du tren zerbitzua Bilboko Portuarekin\nHurrengoaBrittany Ferries-ek probak egiten jarraitzen du Bilboko Portuan GNL erregaiarekin dabilen Salamanca ontzia porturatzeko\nAktualizazioa: 01/29, 4:04-etan


Metroa eta tranbia: ongi dabiltza maiztasunez eta informazio-zerbitzu ona eskaintzen dute | Revista - Part 3\nTranbia: informazioa ona, baina irispideetan hobetu behar\nTranbiaren 23 linea eta 46 geltoki aztertu ditugu Espainiako 11 hiritan (tranbia daukaten guztietan), eta atal guztiak aintzat hartuta, emaitza orokorra ‘ona’ izan da. Atalez atal, dena den, badira aldeak. Erabiltzaileari eskaintzen dioten zerbitzuaren eta informazioaren atalean, emaitza ‘oso ona’ erdietsi dute, segurtasunaren atalean eta garbitasuna eta mantentze-lanak biltzen dituenean, ‘ona’ (bagoi barruko eta geltokietako egoera aztertu dugu), eta irispideen atalean, aldiz, zertxobait apalago ibili dira: emaitza ‘onargarria’ baino ez dute lortu. Hiriz hiri joanda, Bilbon aurkitu dugu tranbia-eredurik onena, eta jarraian etorri dira beste hiri hauek: Gasteiz, Madril, Bartzelona, Sevilla, Alacant, Tenerife eta Parla. Eta zertxobait atzerago daude Valentziakoa eta Valez-Malagakoa.\nHiriko garraio-zerbitzu horrek ongi funtziona dezan, funtsezkoa da erabiltzaileei informazio ona ematea eta beste zenbait zerbitzu ere eskaintzea. Informazioaren eta zerbitzuen atalean lortu dute, hain zuzen, emaitzarik onena tranbiek. Guk aztertu ditugun 46 geltokietan, ia guztiek jakinarazi dute linea non hasi eta bukatzen den, zer tarifa dauden indarrean edo zer ordutegitan dabiltzan.\nInformazioaren eta zerbitzuen atalean, emaitza berbera (‘oso ona’) eskuratu dute Madrilgo, Bartzelonako, Bilboko, Valentziako, Alacanteko, Gasteizko eta Parlako tranbiek. Zertxobait apalagoa lortu du Tenerifekoak, baina ontzat jotzekoa hori ere (emaitza ‘ona’). Aldiz, Sevillakoa eta Velez-Malagakoa maila ‘onargarrian’ baino ez dira geratu. Sevillako tranbiaren geltokietan, adibidez, txartel-makina batzuk matxuratuta egon dira eta erabilera-oharrik ez dute eduki. Era berean, aztertu ditugun tranbien erdiek ez dute eduki gune berezirik bizikletak uzteko (Bartzelona, Sevilla eta Tenerife izan dira hiririk onenak alderdi horretan), eta Parlako eta Madrilgo tranbietan ez dugu ikusi afixarik bagoi barruan erretzea galarazten duenik. Oro har, Alacanteko eta Valentziako tranbiek eskaintzen dute informaziorik osatuena tranbien barrenean: tranbia-sarearen planoa erakusten diote erabiltzaileari, tarifak eta prezioak ere bai, tranbiaren ordutegia ere ikus liteke, larrialdietan nola jokatu behar den ere jakinarazten dute, txartelik gabe bidaiatzeak zer zigor duen ere adierazten dute, eta orduaren eta kanpoko tenperaturaren berri ere ematen dute.\nEzin da gauza bera esan, ordea, irispideei buruz. Ezintasunen bat daukaten pertsonen beharrei erantzuteko orduan, gabeziak antzeman ditugu honako tranbia hauetan: Madril, Bartzelona, Tenerife, Velez-Malaga, Valentzia eta Parla (emaitza ‘onargarria’ baino ez dute lortu, eta batez besteko orokorra ere hortxe gelditu da atal honetan). Zertxobait hobeak izan dira Alacanteko tranbiaren irispideak (‘onargarriaren’ eta ‘onaren’ artean ibili dira). Irispiderik onenak, dena den, Sevillako tranbian (emaitza ‘ona’) eta Bilbo eta Gasteizkoetan ikusi dituzte EROSKI CONSUMEReko teknikariek (emaitza ‘oso ona’ lortu dute bi horiek). Hiri guztiak aintzat hartuta, bagoien erdietan baino gehiagotan ez dago abisu-botoirik gidariak jakin dezan gurpil-aulkian dabilen norbait doala tranbian (ez dugu halakorik ikusi Bartzelonako, Sevillako, Tenerifeko eta Parlako tranbietan). Hiriz hiriko errepasoa eginda, Bartzelonako linea guztiek pasillo edo korridore estuegiak eduki dituzte gurpil-aulkian ibili behar duenarentzat, eta gauza bera gertatu da Madrilen aztertu ditugun hiruetatik batean. Bestalde, zoruaren zati bati testura berezia eman ohi zaio, itsuei laguntzeko, baina Madrilgo geltokien erdietan ez da egon halakorik, eta Alacanteko batean ere ez; Tenerifen aztertu ditugun geltokien erdietan, berriz, txartel-makinak ez dira egon altuera egokian gurpil-aulkian doanarentzat. Azkenik, entzumen-arazoak dituztenei egoki erantzuteko neurriak falta izan dira Valentziako geltoki guztietan, Bartzelonako ia guztietan eta Tenerifeko eta Alacanteko lautik hirutan; izan ere, jakinarazpen-soinurik ez dute egiten bidaia-txartelak saltzen dituzten makinek.\nBidaien maiztasuna egoki betetzen ote dute metroak eta tranbiak?\nMetroaren eta tranbiaren lineak aztertzeaz gain, bidaien maiztasuna zenbatekoa den ere neurtu dute aldizkariaren teknikariek, kronometroa eskuan hartuta. Hori egiteko, 9 zerbitzu hautatu dituzte (bai metroan eta bai tranbian), eta hiru alditan egin dituzte neurketak: lanegunean, goizeko 7etatik 9etara eta 18:00etatik 20:00etara, eta larunbatean, 18:00etatik 20:00etarako tartean.\nMetroari dagokionez, linea guztiek bete dute agindutako maiztasuna, salbu eta Valentziako 5. lineak, goizeko 7etatik 9ak bitarteko tartean, non bost minutuko atzerapena ere pilatu baitu konboi batetik bestera. Guk hautatu ditugun ordu tarte horietan, Valentziako metroak dauka bidaia-maiztasun eskasena, eta 1. eta 3. lineetan, adibidez, 15 eta 40 minutu arteko tarte luzea dago bidaia batetik bestera (5. linean 10 minutu baino gutxiago egon behar da zain hurrengo konboia etorri arte). Antzera dabil Palma de Mallorcako metroa ere: 15 eta 30 minutu ateko itxaronaldia egin behar da (lanegunean gutxiago eta larunbatean gehiago). Maiztasunik handiena, aitzitik, Madrilen daukate (2-4 minutuz behin) eta Bartzelonan ere bai (3 minutuz behin), salbu eta bi lineatan (6.a eta 8a), non 10-15 minutu arteko itxaronaldia egin behar izan duten teknikariek. Azkenik, Bilboko eta Sevillako metroek maiztasun berarekin egiten dituzte bidaiak: 5-7 minutuz behin iristen da konboi bat.\nMetroaren linea gehienek eduki duten puntualtasun bera eduki dute tranbiek ere, baina ez ordu-tarte guztietan, hala ere: hiru ordu-tarteetatik batean, tranbia atzeratuta ibili da Madrilgo 2. linean, Valentziako 4.ean eta Bartzelonako 6.ean (hurrenez hurren, 4, 5 eta 10 minutu berandutu dira). Itxaronaldirik luzeenak Velez-Malagako tranbiak eginarazten ditu (40 minutu arterainokoak), eta Alacantekoak ere dezentekoak (20 eta 30 minutu artekoak bidaiatik bidaiara). Gainerako tranbiak maizago ibili dira: Sevilla (7 minutuz behin), Madril eta Tenerife (6-10 minutuz behin), Bilbo (10 minutuz behin), Gasteiz (7 minutuz behin hiri erdikoa eta 15 minutuz behin aldirietakoa), Bartzelona (5-10 minutuz behin) eta Valentzia (10-15 minutuz behin).\nJoan aurreko orrira: « Metroa: garbitasun ona eta maiztasun egokia\nIr a la página siguiente Tarifa askotarikoak eta konparaketako taula »


Irekia Eusko Jaurlaritza - Gobierno Vasco :: EHAA xedapena 201706211\nXedapenaren zenbakia: 201700276\nHurrenkenaren zenbakia: 201706211\nBaltzuaren estatutuen arabera, sozietatearen helburua honako hau da: irudiak eta soinuak sortzea eta transmititzea, eta, zuzen-zuzenean edo aldez aurretik grabaturik, emisio erradioelektrikoen, uhinen edo kableen bidez transmititzea, herritar guztiei helarazteko, helburua informazioa, kultura, artea, aisialdia, mezu komertzialak eta publizitatea zabaltzea izanik, bai eta hezkuntza sistemei laguntzeko bitartekoa izatea ere, euskal kultura eta, batik bat, Euskara sustatzeko eta garatzeko.\nEuskal Telebista SA sozietate anonimo publikoak, 2017ko abenduaren 7ko Batzar Orokor Unibertsal Ezohikoan, honako erabaki hau hartu zuen: ekitaldi honetan berriro kapital soziala gehitzea, kasu honetan, bostehun eta hirurogeita lau mila ehun eta laurogeita zortzi euro eta hirurogeita hamabost zentimo (564.188,75); horretarako, sei koma zero bat (6,01) euroko balio nominala duten laurogeita hamahiru mila zortziehun eta hirurogeita hamabost (93.875) akzio berri jaulkitzea, hurrenez hurren 8384669tik 8478543ra zenbakituak, biak barne.\nArtikulu bakarra.– Euskal Irrati Telebista erakunde publikoari baimena ematea Euskal Telebista SA sozietate anonimo publikoaren kapital-zabalkuntzan parte hartzeko, hain zuzen ere, bostehun eta hirurogeita lau mila ehun eta laurogeita zortzi euro eta hirurogeita hamabost zentimo (564.188,75);horretarako, sei koma zero bat (6,01) euroko balio nominala duten laurogeita hamahiru mila zortziehun eta hirurogeita hamabost (93.875) akzio berri jaulkitzeko.\nEuskal Irrati Telebista erakunde publikoak zabalkuntzaren % 100ean parte hartuko du. Hortaz, aipatutako kapital-zabalkuntzaren ondoren, Euskal Irrati Telebista erakunde publikoak honako partaidetza izango du: 50.956.043,43 eurokoa, 8.478.543 akzio berdinetan banatuta, bakoitzak 6,01 euroko balioa duela. Hau da, sozietatearen etorkizuneko kapitalaren % 100ari dagokion partaidetza.


Gautegiz Arteagako Udala - HERRIKO UMEEN ARTEAN EUSKARA ETA LITERATURA KREATIBITATEA SUSTATZEKO IPUIN LEHIAKETAREN XXIII. EDIZIOA ANTOLATU DAUGAUTEGIZ ARTEAGAKO UDALAK\nHERRIKO UMEEN ARTEAN EUSKARA ETA LITERATURA KREATIBITATEA SUSTATZEKO IPUIN LEHIAKETAREN XXIII. EDIZIOA ANTOLATU DAUGAUTEGIZ ARTEAGAKO UDALAK\nGautegiz Arteagako Udalak herriko umeen artean irakurzaletasuna suspertu, euskara sustatu eta kreatibitatearen alde egiten dau Ipuin Lehiaketaren edizio barriagaz. Lehiaketan irudimena, sormena eta lanak aurkezteko modua hartuko dira kontutan. Ipuinak aurkezteko azken eguna apirilaren 24a izango da.\nHerriko umeen partaidetza bermatzeko, Udalak kategoria ezberdinetan banandu dau lehiaketa, adinaren araberakoak, 7 urtetik 12ra bitartean. Horrela, lehen kategorian 2010.urtean jaiotakoek parte hartuko dabe, 2. eta 3. mailan, 2009 eta 2008an jaiotakoek, 4. mailan 2007an jaiotakoak eta 5. eta 6. mailan 2006 eta 2005.urtean jaiotakoek.\n"Harro gagoz geure herriko neska-mutilen kreatibitateagaz, urtetik urtera horrela erakusten deuskue lehiaketa honetan aurkezten dabezen balio handiko lan literarioetan. Geure kulturara egiten dabeen ekarpena berau kontserbatzeko funtsezkoa da eta euskara eta kultur kreatibitatea sustatzeko tresna barriak sortzeko be", nabarmendu dau Gautegiz Arteagako alkateak, Juan Felix Naberanek.\nHerriko Ipuin Lehiaketaren 23. edizioan parte hartu nahi dabeen 7 eta 12 urte bitarteko Gautegiz Arteagako neska mutilek, euren lanak aurkeztu ahal izango dabez apirilaren 24a bitartean, Aretxederreta Kultur Etxean, 17:00etatik 20:30etara,eta Montorre Eskolan.\nLehiaketan kreatibitatea, sormena eta aurkezteko modua hartuko dira kontutan, gaztetxoen irakurzaletasuna sustatzeko asmoagaz eta euren kreatibitate gaitasuna piztuteko. Ipuinen gaia librea izango da eta euskaraz idatzitako testuak izan behar dira.\nKategoria ezberdinak dagoz, lehena, 7 urteko umeentzat, hauek asko jota orrialde bat, marrazkia barne aurkeztu beharko dabe. Kategoria honetan, ez da ordenagailuz idatziriko lanik onartuko. Bigarren eta hirugarren kategorian, 8 eta 9 urteko umeentzako, asko jota orrialde bi, marrazkia barne, aurkeztu beharko dabe. Laugarren mailan 10 urteko umeentzako, orrialde bi marrazkiarekin. Eta 5. eta 6.mailan, 11 eta 12 urte bitartekoentzat. Azken bi kategoria hauetan ordenagailuz ere egin ahal izango dira lanak.\nIpuinak gutunazal handi eta itxi batean aurkeztuko dira, horretan adina eta ipuinaren izenburua jarriko dira. Barruan, gutunazal txiki baten, ipuinaren izenburuarekin batera, egilearen datuak jarriko dira (izen abizenak, adina, helbidea eta telefonoa). Kategoria bakoitzeko irabazleari emango zaio saria eta parte-hartzaileentzako merendola egongo da. Sari-banaketa datorren apirilak 28an arratsaldeko 17:00etan izango da Aretxederreta Kultur Etxean.


About: Testu-tratamenduko programa\nTestu-tratamenduko programa edo testu-prozesadorea testuan oinarritutako dokumentuak lantzeko erabiltzen den programa informatiko bat da. Ohiko idazketarekin alderatuz eskaintzen dizkigun abantailak honako hauek dira: formatu digitalean gordetzen denez aurrerago erreproduzitu, berreskuratu eta berredita daitekeela. Dokumentu hauek ikusi, inprimatu, postaz bidali, beste formatu bat eman edo aurrerago erabiltzeko gorde daitezke.\nTestu-tratamenduko programa edo testu-prozesadorea testuan oinarritutako dokumentuak lantzeko erabiltzen den programa informatiko bat da. Ohiko idazketarekin alderatuz eskaintzen dizkigun abantailak honako hauek dira: formatu digitalean gordetzen denez aurrerago erreproduzitu, berreskuratu eta berredita daitekeela. Dokumentu hauek ikusi, inprimatu, postaz bidali, beste formatu bat eman edo aurrerago erabiltzeko gorde daitezke. (eu)\nTestu-tratamenduko programa (eu)


Ekainaren 13an ospatuko da Ikastolaren Eguna Biteri eta Seber Altuben plazetan - - Goiena.eus\nEkainaren 13an ospatuko da Ikastolaren Eguna Biteri eta Seber Altuben plazetan\nArizmendi Ikastola 2014-06-09 18:11\nIkastolaren Eguna, lehenengoz, ostiral arratsaldez, eta ikastolako artisauak zein artistak protagonista dituelarik. Ekainaren 13an ospatuko da Biteri eta Seber Altuben plazetan.\nAurten asteguna aldatuta dator Arizmendiren Ikastolaren Eguna. Larunbat goizetik ostiralera pasatu dute ospakizuna ikastolakoek. Ez da, gainera, aldaketa bakarra. Izan ere, ikastolako artisau eta artistak izango ditu protagonista aurtengo jaiak. Hori dela-eta ikasle, irakasle, ikasle ohi eta gurasoen partaidetza izango du ardatz Ikastolaren Egunak.\nJaiari 17:00etan emango zaio hasiera tailerren, puzgarrien eta artisau-postuen irekierarekin. Horiek guztiak Biteri plazan egongo dira, baina Seber Altube plaza ere beteko da, 18:00etan ikastolako Lehen Hezkuntzakoek Olinpiadak egingo baitituzte, hirugarren mailakoek jolas tradizionalenak eta bosgarrenekoek herri-kirolen olinpiadak. Ordu horretan Biteri plazan oholtza gainera igoko dira ikastolako hainbat artista. Hala nola, Beñat Arrieta, gitarra-jotzailea; Julen Azkona, piano-jotzailea; ikastolako musika talde instrumentala eta Lehen Hezkuntzako ikasleak, Akrosport erakustaldia egiteko.\nHaurrentzako momenturik politena 19:00etakoa izango da, izan ere, Argitxori ongietorria orduantxe egingo diote. Horrekin batera, Maider Alzelai ikastolako gurasoak ipuin kontaketa egingo du. Jaiaren amaierako ordubetean, ikastolako abesbatzak hiru kantu eskainiko ditu, BHklip bideo-lehiaketaren sari-banaketa ere egingo da eta Almeneko irakasleen eta Mery May ikasle ohiaren musika-emanaldiak egongo dira.\nArratsaldean zehar xaboi-ponpa erraldoiak egingo dira, trikitilariak alaituko dute giroa eta txosnetan, euskal kantuak abesteko aukera izango da.


Hor zeuden, eta hemen daude | Kirola | Berria\nArraun Lagunak traineruko kideak, garaipena ospatzen, herenegun, Lekeition. ARITZ LOIOLA / EFE Tamaina handiagoan ikusi\nIrabaztea baino erregai hoberik ez du arraunlariak lanean serio-demonio jarraitzeko. Gainera, garaipen hori traineru denboraldiaren hasieran lortzen bada, konfiantza hartzen du, prestaketako lan luzeak zerbaiterako balio izan duela gehiago sinesteko. «Ondo hastea garrantzitsua izaten da», zioen atzo Nagore Claramuntek (Donostia, 1986), Arraun Lagunak taldeko arraunlariak, asteleheneko entrenamendua hasi baino lehen. Irribarrea zen nagusi denen aurpegian, igandean bandera irabazi eta gero Lekeition (Bizkaia), Euskotren ligako bigarren saioan.\nOriorekin berdinduta dago Arraun Lagunak, baina azken estropadan irabazle izan zenez, buruan da. Bandera irabaztea ezustea izan ote zen galdetuta, ezezkoan daude Claramunt eta Patxi Olabe entrenatzailea: «Guk bagenekien gurea egiten badugu udan hor ibiliko garela, eta hemen gaude». Entrenatzaileak beste baieztapen indartsu hau ere gehitu du: «Iaz baino azkarrago dabil aurten trainerua, eta datu zehatzek emandako informazioa da».\nIbili zen azkar, bai, Lekeition, eta batez ere poparean. Ziabogan, Oriok lau segundo atera zizkion, eta ematen zuen banderak bazuela jabea. Donostiarrek ez zuten hori pentsatu, ordea: «Gure gabezietako bat irteera izaten da, eta, gainera, Orio oso indartsu atera ohi da. Behin irteera emanda, gure abiadura hartuz joaten gara, eta Lekeition horixe egin genuen», adierazi dute Claramuntek eta Olabek. Patroiak izaten du arraunlarien animoari goian eusteko ardura nagusia, eta Andrea Astudillok (Zierbena, Bizkaia, 1999) ondo bete zuen lana kanporanzko luzean atzetik zihoazenean: «Ikusten nuen Orio joan egin zela pixka bat, baina urruti ere ez zegoen. Ziabogara, ahal dela, harekin batera iristea zen asmoa. Ez genbiltzan urruti, eta ez genuen burua galdu».\nBigarren luzean, buru ona, indarra, abiadura, arraunkera eta kale ona —Arrauneko kideek hala aitortu zuten atzo— erabili zituzten inor gutxik espero zuena lortzeko. Olabek honela ikusi zuen ontzi motordunetik taldearen erreakzioa: «GPS gailua ari zitzaigun esaten jaisten ari zela Orioren aldea, eta bi segundora geundela. Gureak zirela pentsatu nuen». Talde barruan, berriz, borroka lekuan, Claramuntek nahikoa zuen berearekin: «Istriborrean nindoan ni, eta ezin, bada, Orio ikusi, ababorretik zetorrelako, baina Andreak esandako hitz magikoek eman zidaten berri ona». Astudillo patroiak ondorengo hau esan zien arraunlariei Orioren gainera joan zirenean: «Ondarroan bezala, bandera». Iaz Ondarroan (Bizkaia) liga honetan irabazitako bandera ekarri zuen gogora patroiak, eta «talde guztiari sekulako jaikialdia eman zigun», azpimarratu du Claramuntek.\nGaraipenak ez ditu beren lekutik aterako. Asteburuan Galizian izango dira, Coruñako eremu zabalean, eta badakite lanean serio jarraitu behar dutela. Bidea zein den garbi adierazi dute entrenazaileak, patroiak eta arraunlariak: «Guk gurean segitu behar dugu, harrotu gabe, eta burua hotz. Gure lanak emango digu zerbait gehiago; hori gabe, jai daukagu».


Itsasondo 2.0, 8. Zki.a | Itsasondoko Udala\nHasiera » Itsasondo 2.0, 8. Zki.a\n2010a etorri zaigu ate joka, eta urratu berri dugun urte hau ilusio eta asmo berriekin hasi nahi izan dugu. Badakigu krisiak gure artean gogor jo duela eta hainbat dira horren ondorioak jasaten ari diren herritarrak; askok beraien lanak galdu edo eta kinka larrian ikusten dituzte. Krisi globalizatuaren garai honetan, hara non, eta Euskal Herriak aro berri baterako bideari ekin dio eta ilusioz beteriko garaiak bizi ditu; aspaldiko gatazka hau gainditzen laguntzeko zirrikitu berriak irekitzen ari direla dirudien honetan, herritarrei dagokigu gure aldetik herri bezala aktibatu eta lan egitea, herri honek dituen asmo eta nahiak gauzatu daitezen. Ezin dugu aukera berri hau pasatzen utzi, bakoitzak gure herri, lantoki, talde eta norberaren ahalmenen arabera prozesua bide onera eramango duen harresi soziala eraiki beharra daukagu. Beste Euskal Herria hobeago bat posible delako, denok batera lan egin dezagun eraikitzeko.\nJada bi urte dira Itsasondo 2.0 aldizkaria sortu eta lehen alea kaleratu genuenetik. Udaletik sortu zen ekimena, bertan hartutako erabakiak eta herriko notiziak jendarteratzeko bitarteko baten beharra ikusita. Dirudienez, hasierako asmoak bete dira, herriko komunikazio tresna nagusietako bat izatera iritsi baita eta zuen artean izan duen harrerak proiektutxo honekin aurrera jarraitzera animatu gaitu.\nBaina oraingoan urrats bat haratago eman nahi izan dugu aldizkaria herrira zabalduz. Helburu horretara iristeko bidean, ezinbesteko jotzen dugu herritar oro egitasmo honetan partaide bilakatzea. Asmoa gauzatzeko forma ezberdinetako edukiz jantzi dugu zortzigarren ale hau. Honela, gaurtik aurrera irakurgai izango dituzue, besteak beste, herriko hainbat pertsona ezagunei eginiko elkarrizketa eta pasadizoen kontakizunak, herriko haurtzaindegi eta eskolaren inguruko berriak, zuei herritarroi eginiko elkarrizketak, inguruko bazterrak ezagu-tzeko ibilaldi neurtuak...\nEskuartean duzuen ale honetan makina bat kontu dituzue irakurgai: herritarron artean aski ezaguna den IÃ±aki LarraÃ±agari eginiko elkarrizketa, itsasondotarrak Ordiziako errugbi taldean utzitako oinatzaren inguruko artikulutxoa, eta beste hainbat kontu interesgarri.\nEspero dugu guztion gustuko izatea.


Eneritz Furyak eta MICE izango dira 2022ko Primavera Pro-n Basque. Music.-ek izango duen showcaseko protagonistak. Ekainaren 6tik 9ra Bartzelonan egingo den nazioarteko musikaren topaketan kontzertuak egingo dituzte. CCCB kultura garaikidearen nazioarteko zentroan izango dira da: ekainaren 8an, MICE, eta ekainaren 9an, Eneritz Furyak.\nMiren Narbaiza 2005ean Ander Mujikarekin elkartu eta Napoka Iria taldea sortu zuten. Hiru disko atera zituzten, 2017an taldea desegin zen arte. Orduan, Narbaizak bakarkako proiektu berriari ekin zion MICE ezizenarekin. Urte berean atera zuen aurreneko diskoa, ‘MICE’ izenekoa. 2019an Micek bigarren bakarkako lana kaleratu zuen lau kantarekin osaturiko ´Zilar Printzak´ EP-a.\nEneritz Furyak musikariak bere aurreko lanen uzta jaso du, euskal musikako ahots berrien artean bere lekua topatuz pixkanaka. 2021ean ‘Emadan’ aurkeztu zuen, azken lana, gaur-gaurkoak diren eraginez jositako post folk dekalogoa.\nBasque. Music. plataforma Musika Bulegoak, Etxepare Euskal Institutuak eta Euskadiko Soinuak (Kultura Sustapena – Eusko Jaurlaritza) sustatzen dute, Euskal Herrian egindako musika ezagutarazteko helburuarekin.\nNazioarteko musikaren sektorean ezinbesteko zita da Primavera Pro. Streming-ari esker mundu osora zabalduko da eta modu presentzialean egingo diren ekitaldiak CCCB kultura garaikidearen nazioarteko zentroan antolatuko dira. Jardunaldi profesionalen hamahirugarren edizioa izango da 2022koa.